text:
Home » Archives by category » Article
युवा प्रतिभा एस. के. मैथिल आर मातृभाषा मैथिली प्रति समर्पण ओ सेवाक अनुपम दृष्टान्त
व्यक्तित्व परिचयः युवा सर्जक एस. के. मैथिल मातृभाषा मैथिली लेल जैड़ पटेबाक काज मे नेपालक मिथिलाक योगदान भारतक मिथिला सँ बहुतो मामिला मे भिन्न आ श्रेष्ठ छैक। भिन्न एहि लेल जे भारत मे जातिवादी नेतागिरी मे लागल कुटिचालि कयनिहार अगुआ द्वारा मैथिली केँ सेहो उच्च जातिक भाषा कहिकय दुष्प्रचार कयल गेलैक जाहि सँ बहुल्यजन मैथिल […]
विद्वान् आ शोधकर्ताक खोज, एक आम अपील
अपील समस्त मैथिल जनमानस! मिथिलाक समग्र विकास आ समाजक प्रगतिक संग एहि अत्यन्त प्राचीन सभ्यताक दूरगामी संरक्षण लेल कार्यरत जाग्रत मैथिल अभियानी लोकनिक अगुवाई मे हम सब दरभंगा मे सेमिनार राखि रहल छी। विद्वान् चाही १० गो जे मिथिलाक आर्थिक उपेक्षा आ लोकपलायन रोकबाक उपाय पर कार्यपत्र राखि विमर्श केँ आरम्भ करैथ। १० […]
कविताक शक्ति, विनोदक ताजाताजी पाँच कविता आ ओकर प्रभावक गहिंराइ
मैथिली कविताक प्रभाव वर्तमान युगक कतेको रास नामी-गिरामी कवि-कथाकार-उपन्यासकार व साहित्यकार लोकनि सामाजिक संजाल – फेसबुक मंच केर उपयोग करैत अभरैत रहैत छथि। एहि क्रम मे श्रेष्ठतर स्रष्टा – साहित्य अकादमी सँ पर्यन्त सम्मानित श्री उदय चन्द्र झा विनोद नित्य एक नव रचनारूपी गहनाक संग मैथिली भाषा-साहित्यक सुन्दर स्वरूपकेँ सजबैत भेटैत छथि। दिल्ली विश्व पुस्तक […]
मिथिलाक राजनेता मे ऐगला ललित बाबू बनि सकता संजय झा?
मिथिलाक विकासवादी नेता संजय झाः लोकमानस मे ऐगला ललित बाबूक रूपमे चर्चित – प्रवीण नारायण चौधरी मिथिलाक अपन अलग दाबेदारी बिहार अन्तर्गत पिछला १०६ वर्ष मे मिथिला अपन स्वत्व लगभग सब तरहें समाप्त कय चुकल अछि। बौद्धिक, साहित्यिक, आध्यात्मिक, दार्शनिक, पौराणिक, ऐतिहासिक – वर्तमान समय मिथिला आर एहि सँ जुड़ल पहिचानक वैशिष्ट्य – ई सबटा […]
भक्त प्रह्लाद सँ सीखू ई ५ बात – बालोपयोगी नैतिक कथा
होलीक उमंग बीच किछु एहेन सबक जे हमरा सबकेँ भक्त प्रह्लाद केर जीवन सँ सीखबाक चाही हरेक वर्ष होलीक पर्व अबैत अछि। लोक खुशी आ उल्लास सँ भरल माहौलमे होलिकाक दहन करैत छथि। फेर रंगक उत्सव होएत अछि। कतेको रास यादे राखय योग्य बातक संग होली हमरा सबसँ विदाई लैत अछि जाहिसँ फेर ऐगला वर्ष नव […]
मिथिलाको कला र वास्तुकला (स्थापत्य)
आलेख – साभार प्रतीक डेली, विरगंज (नेपाल) सँ प्रकाशित राष्ट्रीय दैनिक ‘क’वर्गीय पत्रिका सँ लेखकः प्रा. बासुदेवलाल दास, सहप्राध्यापक, इतिहास विभाग, ठाकुरराम बहुमुखी क्याम्पस, वीरगंज लेखकक बारेमेः मिथिलाक इतिहास आ पुरातात्विक सर्वेक्षणपर गहिंर शोध आ कतेको रास पुस्तक प्रकाशित छन्हि। मिथिलाक लोककला, संस्कृति आदिपर सेहो लेखक द्वारा समय-समयपर अनेकों स्तम्भ व आलेख सब नेपाली सहित अन्य-अन्य भाषाक […]
मिथिला विवाह संस्कार और मिथिला चित्रकलाः प्रसंग नवविवाहितों के लिये कोहबर सजाना
आलेख – राकेश झा ‘क्राफ्टवला’ मिथिला चित्रकला पर मिथिला की महिलाओं का एकाधिकार है। वे अपने आंगन की दीवारों को लीप पोत के उनपर अपनी कल्पनाओं को उकेर उनमें रंग भर जीवंत बना देती है । यह कला एक प्रकार का पारंपरिक चित्रकला है जो स्थानीय लोगों के जीवन शैली, परंपरा और संस्कृति सहित प्राकृतिक […]
Kobar – Special Mithila Painting With Valuable Teachings For Human Life
आलेख – एस. सी. सुमन “KOBAR” Kohbar (nuptial chamber) painting is full of symbols which include all aspects of Maithili life with its wisdom full of practical meaning. The kohbar painting includes different symbolic expression that conveys special meanings according to the icons used there. Kohbar painting. Beside, parrot, tortoises, and fish are drawn representing […]
मिथिलाक जीवनशैली आ कोहवर केर महत्व
विमर्श – प्रवीण नारायण चौधरी जिज्ञासा जानकार सज्जन सँः विषय कोहवर आ मिथिलाक लोकपरम्परा विवाहोपरान्त वर-कनियां केर प्रथम मिलन लेल निर्मित पवित्र स्थल, एतय सृष्टि-चक्र केर भित्ति-चित्र अंकित करबाक परम्परा अछि मिथिला संस्कृति मे। गर्व करबाक विषय ई भेल जे ‘सृष्टि-चक्र’ केँ दरसाबैत कोहवरक देवालपर चित्रक अंकन कोनो-न-कोनो रूपमे नवविवाहित जोड़ीकेँ विवाहोपरान्त सन्तानोत्पत्तिक अधिकार दैत […]
गुरुद्रोहक परिणतिः नैतिक पाठ, अवश्य पढी
गुरुद्रोह केर परिणति (एक नैतिक कथाः साभार अखिल विश्व गायत्री परिवार – अखण्ड ज्योति) अनुवादः प्रवीण नारायण चौधरी भूमिकाः सर्वप्रथम गुरुदेव – गुरुतुल्य – गुरुचरण केँ प्रणाम! ई कथा जरुरत मे राखि रहल छी, जेकरा पढिकय कतेको गुरुद्रोह कयनिहारक आँखि खुजैत अछि। वर्तमान समय मे एहि तरहक नैतिकताक सीख सिखनाय सभक लेल […]


c: text/html

text:
‘महेश-मञ्जरी’क संग-संग अनेकों मैथिली पोथीक विमोचन, विश्व रेकर्ड बनेबाक लेल भेट रहल सहयोग
जनवरी १०, २०१८. मैथिली जिन्दाबाद!!
मैथिलीभाषामे संस्कृत शब्दक अनुपम-उत्कृष्ट प्रयोगक संग छन्द शैलीमे रचना कयनिहार मधुप-शिष्य महेश झा डखरामीक लोकप्रिय रचना सामाजिक संजाल सँ पोथी-युग मे प्रवेश पाबि गेल अछि। काल्हि ९ जनवरी दिल्ली पुस्तक मेलाक मैथिलीक एकमात्र समर्पित स्टाल ‘मैथिली मचान’ पर हिनक पहिल रचना ‘महेश मञ्जरी’क विमोचन उपस्थित विद्वान् साहित्यकार डा. गंगेश गुञ्जन, डा. शेफालिका वर्मा, डा. उषा किरण खान सहित अन्यान्त गणमान्य अतिथि-आगन्तुक लोकनि द्वारा कयल गेल। एहि अवसरपर अपन पोथीक संछिप्त चर्चा करैत महेश झा डखरामी प्रसन्नता व्यक्त कयलन्हि जे एतेक भव्यताक संग ई पोथी दुनियाक सोझाँ विमोचित करैत सीधे विश्व पुस्तक मेलासँ आम पाठक लेल उपलब्ध कराओल गेल अछि।
महेश मञ्जरीक अतिरिक्त आरो कइएक पोथीक विमोचनक संग विश्व पुस्तक मेलामे मैथिली समर्पित पुस्तक प्रदर्शनी-बिक्री केन्द्र पर ओहि पुस्तक सबकेँ राखल गेल अछि। मैथिली भाषा आ साहित्यक संग विभिन्न विद्वत् कार्यमे संलग्न किछु समर्पित अभियानी लोकनि द्वारा आरम्भ कयल गेल मैथिली मचानपर व्यवस्थापनक दृष्टिसँ बहुत किछु ठीकठाक नहि रहितो प्रथमबेरक अनुभव अनुरूपे चौतर्फा प्रशंसित भऽ रहल अछि, आगाँ सऽ लोकार्पणक तौर-तरीका, विमर्शक लेल उपयुक्त स्रोत व्यक्ति आ लोकोपयोगी प्रश्न आ अपेक्षित द्रष्टव्य सब विज्ञ जानकार सर्जकक तरफ सँ राखल जेबाक विभिन्न पक्षपर ध्यान देबाक आवश्यकता रहत – विज्ञ समीक्षक लोकनि टिप्पणी कयलनि अछि।
सामाजिक संजालक भरपर एतेक विलक्षण सहभागिता मैथिली भाषा-साहित्यक पोथी स्टालपर होयत – ई अपेक्षा सँ फाजिल सफलताक परिचायक थिक। मैथिली पाठक अपन भाषाक पोथी सब एकमुष्ट कीनि रहला अछि, कियो १०-१० हजार टकाक पोथी आँखि मुँदिकय कीनि रहला अछि, बस हुनका मेल मिलाकय पोथी चाही, लेखक के, केहेन लेख, आदि-इत्यादि सँ कोनो खास मतलब नहि राखि एहि तरहक समर्थन मैथिलीक भविष्य अन्हारमे नहि जेबाक तथ्य सिद्ध करैत अछि। प्रतिक्रिया दैत कहलनि नवारम्भ प्रकाशनक संचालक अजित आजाद जे समय-समयपर बिक्री स्टालपर आगन्तुक ग्राहक सब केँ मैथिली पोथीक बहुआयामी विधा मे होयबाक जानकारी उपलब्ध करबैत छथि, संगहि अपन परिचित पाठक-पाठिका सबसँ मैथिली पोथीक पठनीयता प्रति आकर्षक वार्तालाप करैत एहि दिशामे सभक सहयोगक याचना सेहो करैत छथि।
मैथिली साहित्य महासभा (संस्थापन पक्ष) केर सहयोगक प्रशंसा करैत आजाद कहलनि जे व्यक्तिगत सहयोग मे ओ सब काफी आगाँ छथि, सब सदस्य लोकनि आगाँ बढिकय मैथिली पोथी कीनबाक कार्य अपनो कय रहला अछि, संगहि इच वन बाय वन (एक व्यक्ति एक पोथी) केर नारा दैत मैसाम अध्यक्ष अमर नाथ झा उल्लेख्य समर्थन देलनि एकर चर्चा सर्वत्र हेबाक चाही। विश्व रेकर्ड बनेबाक लेल अजित आजाद एक नारा देने छलाह जेकर अन्तर्गत १००० आदमी १००० टकाक पोथी कीनैथ, तेकर उपलब्धि कतय धरि पहुँचल – एहि प्रश्न जबाबमे आजाद कहैत छथि जे ई आँकड़ा बढि रहल अछि, कतेको विशिष्ट मिथिलानी लोकनिक संग-संग युवा मैथिल लोकनि सेहो एहि लेल वचनबद्धता प्रकट कएने छथि। लगातार फोन सँ सम्पर्क बना रहल छी। दिल्ली प्रवासमे अपन पुरान संस्मरण सब सेहो सामाजिक संजाल मार्फत राखैत माहौल बनेबा मे कोनो कसैर बाकी नहि रखने छी। दिल्लीक मैथिल जनमानस सँ अपेक्षित सहयोग खूब भेटि रहल अछि आर भविष्यमे एकरा निरन्तरतामे कोना राखल जाय ताहि दिशामे निरन्तर सोचि रहल छी – आजाद कहलनि।

robotstxt: allowed

filter: keep


text:
दिल्ली मे सम्पन्न भेल मैथिल वर-वधू परिचय सम्मेलनः ऐतिहासिक भीड़ जुटल
नवम्बर ६, २०१७. मैथिली जिन्दाबाद!!
दिल्ली मे रचल गेल इतिहासः मैथिल समन्वय समितिक वर-वधू परिचय सम्मेलन
एखन विस्तृत समाचार आयब शेष अछि – धरि प्रत्यक्ष सहभागी आ फेसबुक लाइव कयनिहार विभिन्न स्रोत केर माध्यम सँ ई आयोजन मे सर्वाधिक भीड़ जुटबाक ‘इतिहास’ रचल गेल अछि। यथार्थतः मैथिल समन्वय समिति आ एहि सँ जुड़ल स्थानीय सहयोगी लोकनि धन्यवादक पात्र मानल जेता जे असीम भीड़ जुटेबा मे सफल भेलाह। दिल्लीक सिरिफोर्ट आडिटोरियम केर क्षमता सँ अधिक लोक जुमि गेलाह। अन्त मे प्रशासनक मदैद सँ हजारों लोक केँ प्रवेश पर रोक लगायल जेबाक बात सेहो सोझाँ आयल।
कार्यक्रमक प्रमुख अतिथि बिहार सरकारक मंत्री नन्दकिशोर यादव छलाह, विशिष्ट अतिथि राज्यसभा सांसद एवं भाजपाक वरिष्ठ नेता प्रभात झा, तहिना आयोजक संस्थाक परिकल्पक डा. सन्दिप झा, अध्यक्ष प्रेमचन्द्र झा सहित सम्पूर्ण कार्यकर्ता-पदाधिकारी एवं दिल्ली संयोजनक प्रमुख कुमकुम झा व अन्य लोकनिक मौजुदगी मे ई कार्यक्रम सम्पन्न भेल।
मैथिली ठाकुर केर भैरवि वन्दना ‘जय जय भैरवि’ केर गान एवम् डा. चन्द्रमणि रचित प्रसिद्ध स्वागत गान ‘मंगलमय दिन आजु हे पाहुन छथि आयल’ केर गान सँ हजारों दर्शक-श्रोता एवम् मंचासीन अतिथिगण रोमांचित होएत रहलाह। मंचक संचालन सत्र अनुरूप किसलय कृष्ण एवं पंकज झा द्वारा कयल गेल। अपुष्ट समाचार भेटल जे हिन्दी मे सेहो मंच संचालन कयल गेल।
एहि अवसर पर कार्यक्रमक उद्देश्य आ मिथिलाक सरोकार सँ जुड़ल विभिन्न चर्चा वक्ता लोकनि उद्घाटन सत्र मे रखलनि। प्रभात झा द्वारा पुनौराधाम मे जानकी केर भव्य मन्दिर बनेबाक आ सौंसे संसार सँ पर्यटक केँ एतय आकर्षित करबाक वचनबद्धता प्रकट कयल गेल। तहिना प्रमुख अतिथि नन्दकिशोर यादव द्वारा मिथिलाक विकास बिना बिहारक विकास नहि होयबाक उक्ति दोहरबैत अपन कर्मठ प्रयास सँ विकासक अनेक कार्य करबाक बात दोहरेलनि। ओ कहलनि जे लगभग २२ हजार करोड़ टकाक योजना केँ लागू कयल गेल अछि, एकर विवरण सेहो ओ उपस्थित विशाल जनसमुदाय केँ करौलनि।
कार्यक्रमक दोसर सत्र वर-वधू परिचय केर छल जेकर संचालन करैत लगभग एक दर्जन वर ओ वधू केँ मंच पर बजाओल गेल छल। अपन-अपन परिचय दैत वर आ वधू मंच पर प्रस्तुत भेलाह। संचालक किसलय कृष्ण द्वारा आरो वर-वधू जे अपन परिचय संस्था केँ पठौने छलाह तिनका सँ अपन उपस्थिति दर्ज करेबाक लेल ग्रीन रूप दिश एबाक आ आयोजक सँ सम्पर्क करबाक संकेत देल गेल। मंच पर प्रस्तुत वर एवं वधू केँ प्रमुख अतिथि यादव एवं डा. झा केर हाथ सँ प्रेमक प्रतीक चिह्न सौंपल गेल।
कार्यक्रमक तेसर सत्र मे मैथिली भाषा-साहित्यक वरेण्य साहित्यकार श्याम दरिहरे, शेफालिका वर्मा सहित अन्य व्यक्तित्व सब केँ माला, दोपटा आ सम्मानपत्रक संग सम्मानित कयल गेल।
सांस्कृतिक कार्यक्रम मे विकास झा वीजे, मैथिली ठाकुर सहित अन्य गायक-कलाकार लोकनिक प्रस्तुति अपन सुन्दर छटा सँ कार्यक्रमक रंग मे चारि चान लगा देलक। विभिन्न नृत्य समूह द्वारा मिथिलाक लोकगीत जट-जटिन केर गीत पर नृत्यक संग अन्य प्रस्तुति सब सेहो कयल गेल। उपस्थित हजारोंक जनसंख्या मे दर्शक सब अपना केँ मिथिला सँ दूर एक विशिष्ट मिथिला मे पहुँचि जेबाक भान करैत रहलाह। अन्तिम मे भव्य प्रीति भोजक संग कार्यक्रम समापन कयल गेल।
एतेक भव्य आयोजन मे मैथिल केर रूप मे सिर्फ ब्राह्मण टा पहुँचि पेलाह, एकर अफसोस विज्ञजन मे देखल जा रहल अछि। महीनों-महीनाक तैयारी मे गैर-ब्राह्मण जातिक मैथिल समुदाय केँ नहि जोड़ि सकबाक असफलताक जिम्मेवारी केकरा पर देल जाय ई समय द्वारा समीक्षाक विषय थिक। तखन ईहो सच छैक जे ब्राह्मण जातिक अतिरिक्त आरो समुदाय सँ वर-कन्याक परिचय नहि आबि सकबाक कारण ई कमी रहि गेल हो।
फोटोः उपस्थित भीड़क – साभार – पंकज प्रसून


text:
Home » Archives by category » News » Economy (Page 3)
अहिल्या स्थान शामिल अछि राम रूट पर्यटन सर्किट मे
अहिल्यास्थान, दरभंगा। सितम्बर ७, २०१६. मैथिली जिन्दाबाद!! काल्हि ६ सितम्बर, २०१६ मंगल दिन मिथिलाक एक अत्यन्त प्रसिद्ध तीर्थस्थल अहिल्यास्थान मे मिथिलाक बेटी आ गोआ केर महामहिम राज्यपाल डा. मृदुला सिन्हा आयल छलीह। राज्य केर उपेक्षाक कारण पर्यटन दृष्टि सँ आइ धरि ई स्थान कोनो उपलब्धि हासिल नहि कय सकल अछि वनिस्पत अहिल्या समान अन्य पौराणिक महत्वक […]
मिथिलाक्षेत्रक चारि अड्डा सँ उड़ान भरत हवाईजहाजः महेश शर्मा
दिल्ली, सितम्बर ६, २०१६. मैथिली जिन्दाबाद!! अखिल भारतीय मिथिला राज्य संघर्ष समितिक महासचिव शिशिर कुमार झा जानकारी दैत कहलैन अछि जे पर्यटन मंत्री डा० महेश शर्मा देशक ६५ हवाई अड्डा कें पर्यटन लेल विकसित करबाक घोषणा केलैनि अछि जाहि मे बिहारक पटना आ गया के अतिरिक्त मिथिला क्षेत्र सँ दरभंगा, मुजफ्फरपुर, पूर्णिया आ भागलपुरक चयन कैल […]
मिथिलाक लालक कमाल – टीवी निर्माण मे क्रान्ति
खबैर साभार – न्युज अफ बिहार डट कम मधुबनी, 3 सितम्बर। कहैत छैक जे आवश्यकता अविष्कार केर जननी थीक। निश्चित एहि उक्तिक अनुरूप मानव समाज नव-नव आविष्कार मे लागल रहैत अछि, असंभव केँ संभव बनबैत सपना केँ साकार रूप प्रदान करैत रहैत अछि। एहि सूची मे मिथिलाक मधुबनी जिला सँ एक लाल नव कमाल केलनि अछि। नीरज […]
मैथिली पोथी लेल शिव पुस्तक भंडार पटनाः एक साधे सब सधे
विशेष समादः मैथिली पोथी लेल ‘शिव पुस्तक भंडार आ सैप्पीमार्ट’ युपीएससी सँ विगत किछु वर्ष मे कतेको रास अभ्यर्थी लोकनिक नीक प्रदर्शन आ सफलता हासिल करबाक उत्साही समाचार सँ प्रेरित संघ लोक सेवा आयोग परीक्षा मे बहुतो रास मैथिल व गैर-मैथिल अभ्यर्थी लोकनि मैथिली ऐच्छिक विषय राखि तैयारी करय मे आगू आबि रहला अछि। हुनका […]
मिथिलाक माछ, मखान आ पानः तिनू भऽ रहल अछि अन्तर्धान
मिथिलाक अर्थ व्यवस्थाः सन्दर्भ पान, माछ आ मखान – प्रवीण नारायण चौधरी हर क्षेत्रक अपन प्राकृतिक स्वरूप मुताबिक कृषि कार्यक विशिष्टता अलग-अलग होएत छैक। १९६० केर बाद जेना-जेना अवैज्ञानिक बाँध परियोजना सँ हिमालय सँ बहैत आबि रहल विभिन्न नदीक पानि केँ मिथिलाक्षेत्रक जमीन मे प्राकृतिक पसार केँ नियंत्रित कय मात्र गंगा मे फेकबाक कार्य भेल, […]
मैथिली-मिथिला लेल सापिंग मार्टः लोकप्रिय ब्राण्ड सैप्पीमार्ट
मैथिली ब्राण्ड केर लोकप्रियताः मिथिलाक अनलाइन बाजार वर्तमान युग मे मैथिल जनमानस कतय सँ कतय धरि पहुँचि गेल अछि एकर जिक्र करैत रहब हर बेर तऽ आवश्यक नहि मुदा इन्टरनेटक युग मे विश्वक हरेक कोण मे पसरल मैथिल एक्केठाम समेटल देखेला सँ मिथिलाक सीमा मात्र हिमालय-गंगा-कोसी-गंडक केर मध्यहि टा नहि बल्कि समूचा पृथ्वी – ग्लोबल […]
मैथिली ब्राण्ड – मिथिलाक अपन अर्थतंत्र मे अछि किछु खासियत
ओना तऽ संसार मे आरो बहुत सभ्यताक इतिहास अत्यन्त प्राचीन अछि, परन्तु मिथिलादेश एहि सब मे अपन एकटा अलगे स्थान रखैत अछि। सब किछु धरातल पर रहितो वैदिक लोकाचार समान पूर्ण रूप मे एत्तहि विकसित देखैत अछि। वर्तमान समय मिथिलाक अपन भूगोल नहि रहि गेलाक कारण व्यवस्था सब पटरी पर नहि रहि गेल अछि। तथापि, […]
हमर गाम देवडीहा मे पक्की सड़क बनि रहल अछि
बटुकनाथ झा, देवडीहा (जनकपुर)। अप्रैल ४, २०१६. मैथिली जिन्दाबाद!! हमर गाम देवडीहा मे आब पक्की सड़क सेहो बनि रहल अछि । विद्वता, बौद्धिकता आ आर्थिक संपन्नता – हरेक रुप मे अपन अलग पहिचान स्थापित कएने ऐतिहासिक – पौराणिक महत्वक गाम ‘देवडीहा’ मे सड़क नहि भेलाक कारण बहुते समस्या होएत छल । कोनो समय मे सडक पर […]
मूर्ति सज्जाक संग इन्टेरियर डेकोरेशनमे मिथिला पेन्टिंगक प्रयोग
विशिष्ट व्यक्तित्व परिचयः प्रभाकर झा, मिथिला चित्रकार, जितवारपुर, मधुबनी सर्वविदिते अछि जे मिथिला पेन्टिंग आब वर-कनियांक कोहबर घर आ लोकक घरक भीत पर सँ निकैलकय – अंगनाक अरिपन व अन्य साज-सज्जा सँ निकैलकय संसारक विभिन्न डिजाइन मे बेस उपयोग कैल जा रहल अछि। एकटा एहने नव प्रयोगक अन्वेषक छथि प्रभाकर झा। मिथिला चित्रकलाक माहिर परिवार […]
मैथिली मिडियामे क्रान्तिः आबि रहल अछि ‘जेएम न्युज’ चैनेल
दिल्ली। जनबरी २०, २०१६. मैथिली जिन्दाबाद!! पी७ चैनेल केर पूर्व प्रोग्राम डायरेक्टर अनुप कुमार कर्ण द्वारा मैथिली मिडिया क्षेत्र मे नव युगक आरम्भ करबाक निर्णय लेल गेल अछि। आनलाइन टेलिविजन चैनेल केर रूप मे ‘जयहिंद मैथिली न्युज’ अर्थात् जेएम न्युज चैनेल केर शुरुआत शीघ्र होयबाक जानकारी करबैत अनुप कुमार कर्ण मैथिली जिन्दाबाद सँ कहलैन […]


text:
पटना। मुख्यमंत्री नीतीश कुमार अमेरिकी राष्ट्रपति बराक ओबामा, पूर्व अमेरिकी राष्ट्रपति बिल क्लिंटन आ प्रधानमंत्री डॉ. मनमोहन सिंह क क्लब मे शामिल भ गेलथि। हुनका सब कए रोटरी इंटरनेशनल क इंटरनेशनल पोलियो पल्स कमेटी पोलियो इरेडिकेशन चैंपियनशिप एवार्ड स सम्मानित केलक अछि। मुख्यमंत्री नीतीश कुमार कए इ सम्मान रोटरी इंटरनेशनल क इंटरनेशनल पोलियो पल्स कमेटी क चेयरमैन डॉ. राबर्ट स्कॉट राजधानी मे आयोजित एकटा कार्यक्रम मे प्रदान केलथि। एहि मौका पर मुख्यमंत्री कहलथि जे इ सम्मान हुनकर व्यक्तिगत नहि अछि, बल्कि ओहि लोक क काज क लेल सम्मानित कएल गेल अछि जे बिहार मे पोलियो उन्मूलन क काज मे लागल अछि। मुख्यमंत्री आशा जतउलथि जे बदलैत बिहार क पहचान पोलियो उन्मूलन क लेल सेहो होइत।
तारामंडल में आयोजित एहि समारोह मे मुख्यमंत्री कहलथि जे कोसी त्रासदी क बाद हाई रिस्क एरिया कए चिन्हित करि विशेषज्ञ क सुझाव पर काज भ रहल अछि। ओना सिर्फ पोलियो क दवा स सब किछु ठीक नहि होबै वाला, कुपोषण सेहो एकटा कारण अछि। प्रवासी मजदूर क बच्च कए ठीक तरीका स पल्स पोलियो अभियान मे शामिल नहि करबाक एकटा सेहो समस्या अछि। ओ कहलथि जे एकरा लेल इ जरूरी अछि जे पल्स पोलियो अभियान होली आ छठ क समय चिन्हित छहटा जिला मे चलाउल जाए, जेहि ठाम स पोलियो क मामला सामने आ रहल अछि। एकरा अतिरिक्त प्रभावित जिला क प्रखंड स्तर पर तैनात अधिकारी क संग इ मसला पर ओ खुद बैठक करताह।
कनाडा स आएल रोटरी इंटरनेशनल पोलियो प्लस कमेटी क चेयरमैन डॉ. राबर्ट स्कॉट एहि अवसर पर कहलथि जे पोलियो उन्मूलन क प्रति बिहार मे चलि रहल कार्यक्रम मे हुनका खूब प्रगति देखेलन। बिहार मे 99 फीसदी बच्चा कए टीकाकरण भेल अछि। इ नेतृत्व क सशक्तता कए देखबैत अछि। इ पुरस्कार क महत्व किछु एहि तरह स बुझल जा सकैत अछि जे बराक ओबामा, बिल क्लिंटन, डॉ. मनमोहन सिंह, न्यूजीलैंड आ ऑस्ट्रेलिया क पूर्व प्रधानमंत्री कए एहि स पहिने इ पुरस्कार भेट चुकल अछि।
ओबामा आ मनमोहन क क्लब मे शामिल भेलथि नीतीश
पटना। मुख्यमंत्री नीतीश कुमार अमेरिकी राष्ट्रपति बराक ओबामा, पूर्व अमेरिकी राष्ट्रपति बिल क्लिंटन आ प्रधानमंत्री डॉ. मनमोहन सिंह क क्लब मे शामिल भ गेलथि। हुनका सब कए रोटरी इंटरनेशनल क इंटरनेशनल पोलियो पल्स कमेटी पोलियो इरेडिकेशन चैंपियनशिप एवार्ड स सम्मानित केलक अछि। मुख्यमंत्री नीतीश कुमार कए इ सम्मान रोटरी इंटरनेशनल क इंटरनेशनल पोलियो पल्स कमेटी क चेयरमैन डॉ. राबर्ट स्कॉट राजधानी मे आयोजित एकटा कार्यक्रम मे प्रदान केलथि। एहि मौका पर मुख्यमंत्री कहलथि जे इ सम्मान हुनकर व्यक्तिगत नहि अछि, बल्कि ओहि लोक क काज क लेल सम्मानित कएल गेल अछि जे बिहार मे पोलियो उन्मूलन क काज मे लागल अछि। मुख्यमंत्री आशा जतउलथि जे बदलैत बिहार क पहचान पोलियो उन्मूलन क लेल सेहो होइत।


text:
शिक्षक बहाली केर रास्ता साफ
बिहार मे प्राइमरी स्कूल के लेल टीचर बहाली के रास्ता साफ भs गेल अछि. बहाली के एहि दोसर चरण मे 80 हजार टीचर के बहाली होएत. एहि के लेल 23 अक्तूबर सं जिला स्तर पर विज्ञापन निकालल जा रहल अछि आओर 29 अक्तूबर सं आवेदन स्वीकार कएल जाएत. प्रक्रिया के नीक सं लागू करय लेल तमाम नोडल अफसर सभ के इलाका के दौरा करय लेल कहल गेल अछि. बाढ़ि सं प्रभावित इलाका मे पंचायत सचिव के मौजूद नहिं रहला पर दोसर सदस्य के सेवा लेल जा सकैत अछि. आवेदन स्वीकार करय के आखिरी दिन अछि 17 नवंबर. आवेदन के लेल कोनो फीस नहिं लेल जाएत. एहि बेर पंचायत के लेल प्रखंड मे आवेदन कएल जा सकैत अछि. आवेदन पत्र के ब्योरा रखय केर लेल विभाग सं रजिस्टर मिलत जेहि पर विभाग के अधिकारी के दस्तखत कएल रहत. आवेदन के आधार पर मेरिट लिस्ट बनाएल जाएत. त सभ भाई लोकनि सं आग्रह अछि जे अगर गाम- घर मे बैसल छी त एहि शिक्षक बहाली केर लेल जरूर आवेदन करू. एहन मौका बेर -बेर नहिं आबैत अछि. अगर कोनो पैघ लक्ष्य लs क चलय छी त नीक गप्प अछि. मुदा जखन धरि ओ टार्गेट नहिं पा लैत छी... तखन धरि त एकटा नीक नौका के हाथ सं नहिं जाए दिअ.


text:
दरभंगा । मैथिली लेल साल 2014 क साहित्य अकादमी पुरस्कार एहि बेर आशा मिश्रा कए हुनकर मैथिली उपन्यास ‘’उचाट’’ लेल देल जाएत । शुक्र दिन नई दिल्ली मे भेल साहित्य अकादमी क कार्यकारिणी क बैठक मे आशा मिश्रा क नाम क घोषणा कएल गेल । अगला साल फरवरी क अंत मे हुनका इ पुरस्कार प्रदान कएल जाएत । साहित्य अकादमी मे मैथिली क प्रतिनिधि वीणा ठाकुर इ जानकरी दैत कहलथि जे मैथिली साहित्य लेखन मे वर्षो स लागल आ प्रख्यात हृदय रोग विशेषज्ञ डा. गणपति मिश्र क पत्नी श्रीमती मिश्र विभिन्न विधा मे रचना क बादो मूल रूप स कथाकार क रूप मे परिचित छथि । हुनकर पहिल कृति 1996 मे ‘सभ स पैघ विजय’ पाठक लग आयल । तकर बाद 2005 मे ‘थाहैत स्वप्न’ आ 2010 मे उपन्यास ‘उचाट’ सोझा आयल । 6 जुलाई 1950 मे जनमल आशा मिश्र भागलपूर विश्वविद्यालय स हिन्दी साहित्य आ दर्शनशास्त्र से 1969 मे स्नातक केने छथि । उचाट हिनकर पहिल उपन्यास छल । डॉ ठाकुर क अनुसार 18 दिसंबर कए नई दिल्ली मे जूरी क सदस्य जाहि मे पूर्व प्रतिनिधि डॉ सुरेश्वर झा, डॉ देवकांत झा, आ शैफालिका वर्मा शामिल छलथि इ फैसला लेलथि । इसमाद परिवार दिस स श्रीमति मिश्रा कए बधाई ।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
राष्ट्रीय संगोष्ठी केर उद्घाटन करैत बांग्ला साहित्कार एवं साहित्य अकादमी कोलकाता केर पूर्व सचिव श्री रामकुमार मुखोपाध्याय कहला कि बिना मैथिली केँ बांग्ला साहित्य केर परिकल्पना नै कायल जे सकैत अछि। आय अगर रविन्द्र नाथ ठाकुर क' नोबेल शांति पुरस्कार भेटलन्हि तेँ हुनक पटकथा कविकोकिल विद्यापति ठाकुर चार-पांच सौ बरख पहिने लिख चुकल छलाह।
कैको सत्र म' चलल काव्य गोष्ठी केर अध्यक्षता श्री अशोक झा केलन्हि। जाहि म' उपस्थित सभ सवि लोकनि बाबू साहेब चैधरी एवं मधुप जी पर काव्यपाठ केलन्हि। जाहि म' सियाराम झा ‘सरस’ बुद्धिनाथ मिश्र, अशोक झा, अंजय चैधरी, कमलेश झा, युगल किशोर झा, लक्ष्मण झा, प्रोफेसर श्रृष्टि नारायण झा, कामदेव झा आदि अप्पन गरिमामयी उपस्थिति दर्ज करौलनि। कार्यक्रम केर संचालन भाष्कर जी केलन्हि। ऐहिक अलावा मैथिली गीत-गायन प्रतियोगिता म' विजयी आशा मिश्र, गीता मिश्र, कुमारी अंबे झा, निशा झा एवं अंजना इस्सर क' एहो मैथिली सम्मान सँ सम्मानित कायल गेलन्हि।


text:
रौशन
दरभंगा । रंगमञ्चसँ मैथिली सिनेमाक विकास होएत। फिल्म बनत तँ भाषा, संस्कृतिक संग विविध क्षेत्र मे मिथिलाक विकास होएत। ई बात शनिकेँ अपर पुलिस महानिरीक्षक राकेश कुमार मिश्र कहलनि। ओ मैथिली फिल्म अकादमी दिससँ रमेश्वरलता संस्कृत महाविद्यालय मे फिल्म फेस्टिवलक लेल आयोजित बैसार मे अध्यक्षीय भाषण क रहल छलाह। ओ कहलनि जे एहि ठामक रहनिहार एखनो मैथिली सिनेमा देखबा लेल हॉल मे नञि जाइ छथि। आवश्यकता अछि जे कम सँ कम फिल्म-प्रेमी लोकनि केँ सिनेमाक प्रदर्शन देखबा लेल प्रेरित कएल जाए। ओ कहलनि जे फिल्म फेस्टिवल केँ व्यापक स्वरूप देबाक अपेक्षा छोटो स्तर पर कएल जाए। एहि अवसरपर अकाशवाणी दरभंगाक कार्यक्रम अधिशासी डा. प्रभात नारायण झा कहलनि जे योजनाबद्ध ढंगसँ मुख्य समितिक अतिरिक्त उप-समितिक गठन क तैयारी केँ आगाँ बढ़ाओल जाए। ओतहि पूर्व उपमहापौर प्रबोध कुमार सिन्हा मैथिलीक संग आनो भाषाक फिल्म कए प्रदर्शन फेस्टिवल मे करबाक आग्रह केलनि। ओ प्रदर्शित सिनेमा केँ टैक्स फ्री करेबाक लेल प्रयास करबाक सुझाओ देलनि। बैसारमे प्रो. टुनटुन झा अचल, गीतकार डा. चन्द्रमणि सेहो अपन विचार रखलनि। आरम्भ मे संस्थाक संयोजक शशिमोहन भारद्वाज आयोजन केँ ल तैयारी क सन्दर्भ मे जानकारी देलनि। अमलेन्दु शेखर पाठक कए सञ्चालन मे सम्पन्न बैसार मे विनोद कुमार, अमरेश्वरी चरण सिन्हा, हीरेन्द्र लाभ, डा. अशोक कु मार महेता, डॉ. ममता ठाकुर, नवेन्दु शेखर पाठक, नवीन कुमार चौधरी, विपिन कुमार मिश्र, रोशन कुमार मैथिल सहित शहरक कतेको गणमान्य लोकनि उपस्थित छलाह।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
फेर आबि गेल नवका साल ,हमर मुदा अछि पुरने हाल
बदलल पतड़ा बढ़ि गेल खतरा , एमकी कोना टहलतै काल!
पाप बढ़ए जनु कोपर बाँस ,पुण्यक उखड़ि रहल छै साँस
लोकक मूहक मुस्की देखू ,लगै जेना खरिदल मधुमास
बाटघाट बिछबैत भ्रमजाल ,फेर आबि गेल नवका साल
भेल पात झड़ि नाङट गाछ , पोखरि छोड़ि पड़ाएल माछ
सुग्घड़ रस्ता चलनिहारसभ ,लोथ भेल अछि लगने काछ
मानवताकेर झुकबैत भाल , फेर आबि गेल नवका साल
फूटैत बम्म आ छूटैत गोली ,बन्द कऽ रहल न्यायक बोली
नव-नव सालमे नव-नव ढङ्गे ,खेलल जाइ सोनितसँ होली
धरतीक आँचर बनबैत लाल , फेर आबि गेल नवका साल
मिझाइत कालक दीप बुझी ,रातिक अन्त समीप बुझी
दर्द निकालैत सृष्टिक घाओ ,बहा रहल अछि पीप बुझी
ठोकैत एक नव-युगलए ताल ,फेर आबि गेल नवका साल
( अपन गीतसङ्ग्रह कोन सुर सजाबी? सँ)
Filed under: विचार |


text: बागमती आओर कमला बलान मे उफान सं इलाका मे बाढ़िक खतरा मंडराए लागल अछि. बागमती आओर कमला बलान मे पानि बढ़ला सं दरभंगा आओर सीतामढ़ी जिला के कई इलाका मे पानि घुसि गेल अछि. सिंघवाड़ा आओर कुशेश्वरस्थान के कई इलाका मे पानि भरि गेल अछि. लोक के काफी परेशानी के सामना करय पड़ि रहल अछि. मुदा लोक सभ के कोनो खास मदद नहि मिलि पाबि रहल अछि. लोक सभ के सामने खाए-पिबय के समस्या ठाड़ भ गेल छै. कई ठाम तटबंध पर सेहो दबाव बढ़ि गेल अछि. मुदा प्रशासन के कहनाय अछि जे फिलहाल खतरा के कोनो गप नहि अछि. कई ठाम त लोक चारु कात पानि सं घिरि गेल छथिन्ह. कमाए वाला लोक सभ त पहिनहि दिल्ली... पंजाब... हरियाणा दिस चलि गेल छथिन्ह... जे गाम घर पर छथिन्ह हुनका भारी कष्ट भ रहल छनि.


text:
पटना म' पत्रकार सभसँ बातचीत म' तेजस्वी यादव कहलनि कि 13-14 बरखक उम्र म' कियो कोना घोटाला क' सकैछ। हमरा ऊपर एफआईआर राजनीतिक साजिश थीक। ई महागठबंधन क' तोड़बाक बीजेपी के साजिश अछि, जे कामयाब नहि होएत। महागठबंधन अटूट अछि आओर रहत। ऐहिक संगे तेजस्वी यादव कहलनि कि पिछड़ा वर्ग होयबाक सजा हमरा देल जे रहल अछि। हम अपन काज ईमानदारी सँ करैत छी। हम बेदाग छी, हमरा इस्तीफा देबाक सवाले नहि उठैत अछि।
मोदी सरकार पर वार करैत तेजस्वी कहलनि कि 28 बरखक नौजवान स' मोदी सरकार डरैत अछि, पहिनेलालू जी स' डरैत छल आब तेजस्वी यादव स' डरैत अछि। बिहारे नहि पूरा देश सँ बीजेपी क' उखैड फेकब। अमित शाह आओर मोदी क' पूरा देश सँ सफाया क' देल जाएत।


text:
बिहारक शोक कहल जाय बला कोसी नदी एखन उफान पर अछि, बिहार केर कैको गाम मेँ एखन बाढ़ि केँ पैन घुसी चुकल अछि। ऐना मेँ बिहारक लोग सभक मुश्किल बढबै बला समाद पड़ोसी देश नेपाल सँ आइब रहल अछि। एहि क' देखैत नेपाल सरकार अलर्ट भ' गेल अछि आर कोसी बराज केर सुरक्षा बढ़ा देल गेल अछि।
बराज केर सुरक्षा म' सुनसरी जिला प्रशासन केँ संगे - संग एपीएफ केर एक टुकड़ी केँ सेहो तैनात कायल गेल अछि। ओहिठाम सँ गुजरे बला गाड़ि सभक सघन जांच भ' रहल अछि। एहि बीच बिहारक वरीय अधिकारी आतंकी धमकी केँ बाबत जानकारी सँ इंकार क' रहल छैथ। दुनु देशक भीच केँ एहि संवेदनशील मामला केर जानकारी सँ अधिकारी भलेही इंकार करैथ, मुदा नेपाल केँ तरफ सँ एहि समाद केर पुष्टि कायल गेल अछि।
अपने केँ बता दी कि कोसी 2008 म' कहर बरपेना छल। पिछ्ला 50 बरख मेँ बिहार म' एहेन बाढ़ि कहियो नै आयल छल। 2008 केर बाढ़ि म' 250 लोग सँ बेसी केर मृत्यु भेल छल, जखन की लाखों लोग बेघर भ' गेल छलाह। करीब तीन लाख घर आर 8.40 लाख एकड़ म' लागल फसल नष्ट भ' गेल छल। ओहि बाढ़ि मेँ सभ सँ बेसी अररिया, पूर्णिया, किशनगंज, मधेपुरा, सहरसा आर सुपौल जिला प्रभावित भेल छल। अगर आतंकी हमला सँ बराज टूटल तेँ ई लीजा फेर सँ तबाह भ' जायत।


text:
मुंबई, मिथिला मिरर: शनिदिन बिहारक मुख्यमंत्री नीतीश कुमार अप्पन मुंबई दौराकें दौरान मैथिल समाजक लोक सं भेंट कए बिहारक विकासमे मैथिलकें लोगदान देबाक अपील केलनि। ओ कहलनि जे, बिहारी देशक सब कोनमे अप्पन ज्ञात आ क्षमताक लोहा मनबेलक अछि। देशमे कियो बिहारिक मददिकें बिना कोनो काज नहि कए सकैत अछि। ओ कहलनि जे, बिहारी ने ककरो पर निर्भर अछि आ ने ककरो पर बोझ।
मैथिल समन्वय समिति द्वारा आयोजित कार्यक्रमकेँ संबोधित करैत बिहारक मुख्यमंत्री कहलनि जे, किछु लोक मुंबईमे बिहार स्थापना दिवसकें विरोध केलक मुदा ओहो आब शांत भए गेल अछि। नीतीश कुमार 2012 मे ठाकरे द्वारा चलाओल गेल अभियानक जिक्र कए रहल छलाह। ओ कहलनि जे, हमरा अप्पन उपलब्धिक प्रचार करबाक कोनो बेगरता नहि अछि। बिहारमे बदलाव महशूस कएल जा रहल अछि।
मुख्यमंत्री अहि अवसर पर मैथिल समाजक वर-वधु परिचय दए वला स्मारिकाक लोकार्पण सेहो केलनि। अहि अवसर पर कार्यक्रममे समितिक अध्यक्ष आ संदीप विश्वविद्यालयकें चेयरमैन संदीप झा स्वं नीतीश कुमारक स्वागत केलनि। ओ कहलनि जे, शहरमे आठ लाख मैथिल अछि, समाजक लोक अप्पन मेहनतकें बलपर सफलताक मुकाम हाशिल केलक अछि।[/padding]


text:
Sunday, September 7, 2014
मिथिला के पूर्णिया में, बनैली राज की चंपानगर शाखा के ऑनरेबल राजा बहादुर कीर्त्यानन्द सिंहजी। जन्म-१८८३, मृत्यु-१९३८। इन्होने अपने शिकार के अनुभवों पर दो किताबें अंग्रेजी में लिखीं ' पूर्णिया अ शिकार लैंड ' और 'शिकार इन हिल्स एंड जन्गल्स' . १९०६ इसवी में ' द बिहारी ' नामक पहला प्रादेशिक अंग्रेजी समाचार पत्र के प्रकाशन में इनकी प्रमुख भूमिका थी । यही बाद में 'द सर्चलाइट' कहलाया । एक लम्बे समय तक वे बिहारोत्कल संस्कृत समिति के अध्यक्ष रहे। अखिल भारतीय हिंदी साहित्य सम्मलेन के अध्यक्ष रहे। पटना का हिंदी साहित्य सम्मलेन भवन उन्ही की देन है। १९३४ के महा भूकम्प में जब पूर्णिया का जिला स्कूल भवन क्षतिग्रस्त हो गया तब उन्हों ने अपनी भूमि दान में दे कर नया जिला जिला स्कूल भवन बनवाया। १९१७-१८ में कलकत्ता विश्वविद्यालय के कुलपति आशुतोष मुख़र्जी ने शर्त रखा कि अगर तीन दिन के भीतर २५०० रुपयों का इंतज़ाम हो तो वे मैथिली को पाठ्यक्रम मे शामिल कर लेंगे। कीर्त्यानन्द सिंह ने मैथिली की सेवा करने मे अपना सौभाग्य समझ कर तुरंत २५०० दिये और अपनी तरफ से ७५०० रुपये अतिरिक्त भेजे। इस प्रकार कलकत्ता विश्वविद्यालय में एम ए तक मैथिली पाठ्यक्रम को शामिल किया गया। १९१९ ईस्वी में कुमार कालिकानन्द सिंह और राजा कीर्त्यानन्द सिंह ने मिलकर १२०० वार्षिक शुल्क देकर ६ वर्षों के लिए मैथिली लैक्चर स्थापित किया। अफ़सोस की बात है की ऐसे साहित्य सेवक के नाम पर आज पूर्णिया में न कोई सड़क है नहीं कोई चौक। मिथिला अपने अनन्य सेवक को भूल गयी ।
Posted by girijanand sinha at 7:50 AM No comments:
अक्षयनवमीक भूत
कार्तिक मास मे अक्षयनवमीक दिन, किलाक भीतरी बाड़ी मे बेस चहल-पहल छलैक। सभ व्यस्त छल। किछु ने किछु काज सभ के छलैक। ई चहल-पहल कोनो अजुके होइ से बात नहि। प्रत्येक वर्ष कार्तिक मास भरि, राज-परिवारक भानस अही बाड़ीक मध्य मे अवस्थित धात्रीक गाछ तऽर मे होइत छलैक।
राजमाता के धर्म-कर्म मे बड़ आस्था छलनि। कहल जाइत छलै जे कार्तिक मास मे धात्रीक पात जखन झड़ऽ लगैत छैक तखन ओहि तऽर मे भानस आओर भोजन करै मे बड़ धर्म छै। तएँ राजमाता दुर्गेश्वरी देवी एहि पर्व के बड़ निष्ठा सॅ मनबैत छलीह।
रानी लोकनिक हवेलीक पाछू कात मे ऊँच चाहरदिवारी सॅ घेरल ई 'हवेली बाड़ी' साबिके जमाना सॅ छल। करीब दू बीघा मे पसरल ई उपवन, सभ दृष्टिकोण सॅ रानीए लोकनि ले बनाओल गेल छलनि। बाड़ी के छोट-पैघ आयताकार खंड मे बॅटैत, पातर-पातर पक्की सड़कनुमा रस्ता सभ छलै, आओर प्रत्येक खंड मे कोनो ने कोनो विषिष्ट प्रजातिक फल-फलहरीक गाछ-वृक्ष। विभिन्न गाछ सभ, फलक, फूलक। कतहु फव्वारा तऽ कतहु छोट छोट पानिक नहर, कमलताल, कुमुदिनीताल, आओर बाड़ीक बीचोबीच एक टा छोट छीन पोखरि। अही पोखरिक पूब कात मे एकटा विशाल धात्रीक गाछ, जे आजुक भीड़-भाड़क केन्द्र-स्थल छल।
चारू कातक घास छील-छालि के गोबर सॅ नीपल गेल छलै। तीनटा माटिक चूल्हि पर विविध व्यंजन सभ बनाओल जा रहल छलै। दक्षहस्त कुटुम्बिनी लोकनि व्यंजनपाक मे भिड़ल छलीह आओर सभक उपर सॅ देखरेख करैत छलीह मझिली रानी मनोरमा। ऐहेन नहि छलै जे सभटा जिम्मेवारी एकसरे मनोरमेक माथ पर छलनि। हवेलीक सभ महत्वपूर्ण चाभीक गुच्छक मलिकाइन होइतहुं स्वयं मनोरमो पर कठोर नियंत्रण-निगरानी छलनि। जेठि ननदि सभक आओर ताहू सॅ उपर सासुक।
सासुक आगमन तऽ एखनि नहि भेल छलनि मुदा बेर बेर किछु निर्देष दऽ के मनोरमा एक बेर जेठि ननदि यशोमाया दिस ताकि लैत छलीह जे गाछक तऽर मे ओछाओल पटिया पर सॅ बैसले बैसल कहुखन मुखर आदेष आओर कहुखन सहमति मे मुड़ी डोला रहल छलीह। दुनू ननदि भाउज एकमत सॅ लागल छलीह आजुक आयोजन मे।
भानस तऽ भरि मास एतऽ होइत छलै मुदा अजुके दिन टा, स्वयं राजा साहेब, अपन भाइ सभक संग पधारैत छलाह। पधारि के माए आओर धात्री दुनू के कृतार्थ करैत छलाह, ऐँठ खसा के।
कालिकानंदन अग्रज छलाह, तएँ राजा कहाइत छलाह। तीन टा अनुज छलखिन, शिवनंदन, ईश्वरनंदन, आओर देवीनंदन। कुँवर शिवनंदनक स्त्री छलखिन मनोरमा, तएँ 'मझिली रानी'।
बड़ी काल सॅ मनोरमा गुमसुम छलीह, बजलीह
”अए कमलेसरी दाइ, कखनि सॅ पोलावक चाउर-मसाला के सनने जाइछी ! समय के कोनो होस अछि अहाँके ?“
यशोमाया कहलखिन
”एम्हर नेने आउ पोलाव बला अढ़िया, देखियै........भेलै कि नहि ?.....ठीके ने कहै छथि, एना मे तऽ बड़ अबेर भऽ जाएत, एगारह बजै ले छैक !............
कनेक रोष देखबैत खवासिन सभ के कहऽ लगलखिन
”तखनि सॅ हम देख रहल छियौक......तोरा लोकनि सॅ काज करौनाइ......हमरा बुते तऽ पार नहि लागत.......हँ, तों सभ नित्यरमाक संग रहै जोग छें.....खूब जोड़ी लगतौ...जेहने धिम्मड़ि बौआसिन तेहने धिम्मड़ि खबासिन !’
जेठ देयादिनीक प्रति ननदि केर विशेष अनुकंपा देखि के मनोरमा के नीक नहि लगलनि। हुनका बड़ प्रीति छलनि नित्यरमा सॅ। मुदा आजुका व्यंगवाणक निसान पर ओ अपने नहि छलीह, से बुझि के कनेक संतोषे भेलनि। वाणी मे चाटुकारिता अनैत ओ ननदि के कहलखिन
'बड़की दाइजी.....हमरा मोन होइत छलए जे.......हिनकर हाथक बनाओल छेनाक बड़ी........केहेन अपूर्व होइ छनि........इएह बनबितथि तऽ सरकार सभक जोग होइतैक.......नहि तऽ आजुक रंग ढंग सॅ हमरा बड़ चिन्ता भऽ रहल अछि.......नहि नहि....ई बस कड़छु पकड़ि लेथु......बाँकी सभटा तऽ हम कइये देबनि ने '
तीर सोझे सोझ लगलैक।
'हँ अए मनोरमा रानी, हेतै किएक नहि,.......मुदा हमरा सॅ बनवाएब तऽऽ................बुझिते छी.....सभ के पहिनहि कहि दियौन......केओ दाइ माइ लोकनि दखल नहि देथि...........से हम कहि दैत छी.................................................................................तऽ एना करू......एकटा छोट सन चूल्हि हमरा लग के दियऽ आओर सभ वस्तु एकट्ठा करू.......हमरो तऽ कतेक मास भऽ गेल छेनाक बड़ी बनेना....'
खूब प्रसन्न मोन सॅ हाथक क्रोषियाक सिलाई के कात मे रखैत यशोमाया दाइ छेनाक बड़ी बनेबाक आडंबर मे लागि गेलीह।
अही बीच मे दूटा खवासिन आबि के राजमाता, राजा साहेब आओर अन्य लोक सभक लेल बैसबाक आसन-ओछाओन, मसनद-तकिया लगा गेलेन। राजमाताक विशेष गद्दी-छतरी सेहो लागि गेलेन।
आ तखनि प्रवेष कएलन्हि राजमाता साहिबा, एक छोट सन काफिलाक संग, आगू आगू हुनक मुंह-लागल नेपालिन मैनेजर, संदूकची लेने, ब्राह्मणी चर्चाइ जलक सुराही लेने, तकर बाद राजमाताक पौत्री सभक झुंड, सात टा राजकन्या। तखनि स्वयं राजामाता, छोटकी बेटी प्रेममायाक संग, पाछू सॅ बौआसिन सभ, आओर कतेको स्त्रीगण......... कुटुम्बिनी लोकनि...........
प्रेममायाक कान्ह पर एकटा हाथ टिकौने, सोझे आबि के भानसक निरीक्षण करऽ लगलीह राजमाता, प्रश्नक बौछार लगा देलखिन, की की बनि चुकल छैक ? की सभ चूल्हि पर चढ़ल छैक आ की बाँकी छैक ?...............के सभ भानस मे लागल छथि ? के सभ हुच्ची मे छथि आओर के अनुपस्थित छथि ?...................................आओर अनुपस्थित लोकक सूची मे चर्चा भेलैन्ह जेठि रानी नित्यरमाक। राजमाताक भृकुटी संकुचित भऽ गेलैन्ह, पुछलखिन
'आ नित्यरमा ?'
'आइ अबेर भऽ गेलनि' मनोरमा नहुंये नहुंये कहलखिन
'अबेर ?' राजमाताक स्वर कठोर लगलनि मनोरमा के
'ककरो पठबैत छियैक.....गे अमेलिया.... जो तऽ..... देखहुन त कियेक देरी भेलनि बहिनदाइ के ?' कनेक सहमि के मनोरमा बजलीह आओर अमेलिया के दौड़ा देलखिन।
राजमाता मसनद सॅ ओंगठि के बैसि रहलीह, स्त्रीगण लोकनि काज करऽ लगलीह। मुदा एक तरहक चुप्पी व्याप्त भ गेलैक। सभ केओ कनेक सावधान भऽ गेल।
अहिना होइ छलैक सदिखन। राजमाता र्दुर्गेश्वरी देवीक व्यक्तित्वे तहिने छलनि। अहू अधेड़ अवस्था मे शरीर एकदम सोंटल, एकोटा केष पाकल नहि, पातर-ठोर, पातर नाक, आओर चमकैत आँखि। जेम्हरे देखैत छलीह एक अद्भुत प्रभाव पड़ैत छलैक। लोक सहमि जाइत छल। वैधव्य मे ओ शरीर के तप सॅ साधि लेने छलीह, मुदा बजै छलीह बड़ मधुर।
ओ ताड़ि गेलीह जे सभ चुप भऽ गेलैक। बड़ आवेश सॅ मनोरमा के पुछलखिन
'आइ केहेन मोन अछि? दवाइ खा रहल छी ने नियमित ?'
'जी, आब तऽ एकदम ठीक छियैक' उत्तर भेटलनि।
तकर बाद आन स्त्रीगण सभ दिस ध्यान देलखिन। पुछलखिन
'आइ दमयन्ती दाइ बेस ठोप काजर केने छथि, ओझा गाम सॅ घुरि एलखिन की ?'
समौलवाली के नहि रहि भेलेन। ओ खी-खी-खी कऽ के तेना हॅसऽ लगली जे दमयंती दाइ लाजे कठुआ गेलीह। दुर्गेश्वरी के हंसी लागि गेलन्हि। बजलीह
'ओना नइ कचकचबै जइयौन्ह...........अइ बयेस मे नहि सिंगार पटार करती तऽ कहिया करतीह'
एखनि धरि यशोमाया छेनाक बड़ी मे व्यस्त छलीह। आब माथ उठा के व्यांगात्मक हंसी हंसैत बाजि उठलीह
“किछु कहू केओ, मुदा अहाँक राजलक्ष्मी बड़की पुतोहु सन ने केओ सिंगार करैत होयत आओर ने केकरो ओहेन मंद गति हेतैक। बोली तेहन मंद जे कानो लगा के सुनि ली त कृतार्थ भऽ जाइ, आओर चलनाइ एहेन आस्ते जे पाँच मिनटक रास्ता हुनका बुते आधो घंटा मे पार नइ लगैत छनि..... आओर व्यवस्था ?..................केकरा नहि बुझल छैक जे आइ एतऽ की आयोजन छैक............. मुदा नित्यरमा के कोनो सुधि छनि ?....... देखब जे अमेलिया आबि के की कहै ए .........कहत....... 'बड़की रानी तैयार होइत छथिन, एनाक आगू मे बैसल छथिन'
ठीक तखनहि अमेलिया आबि के सूचना देलकनि
'बड़की रानी तैयार होइत छथिन, एनाक आगू मे बैसल छथिन, ओइठाम तऽ..................' यषोमाया हंसैत हंसैत दोबरि भ गेलीह। आनो लोक सभ मुंह झांपि के हंसऽ लागल। एहेन बुझना गेलैक जेना राजमातो के हंसी लागि गेलैन्ह मुदा ओ नहि हंसलीह। अमेलिया के पूछलखिन
'की गे, आगू कह.............. चुप कियेक भऽ गेलें ?'
अमेलिया पहिने कनेक डरि के यशोमाया दाइ दिस तकलक। फेर आश्वस्त भऽ के बाजऽ लागल
'जी! असल मे बड़की रानी के जड़ाउ झुमका हेरा गेलनि ऐ। पूरे हवेली मे हंगामा मचल छैक। मुनरी कहै छनि जे ओ आइ भिनसरे एना वला टेबुल पर रखने छलीह। ओतहि सऽ पार भऽ गेलैन्ह। केओ उठा लेलकै। केओ के उठेतैक? सभ देखलकै पलटीक माए के अपन पौती में किहु रखैत। मुदा ओ नहि गछलकै। तएँ पलटी के मारि लगलै। मुनरी आ रंगिया मिल के खूब ओंधड़ा ओंधड़ा के पिटलकै। तैयो नइ गछलकै। मुदा जहिना बड़की रानी एक हंटर लगौलखिन, झुमका आनि के पएर पर धऽ देलकनि.... बापरे बाप........पलटी दर्दक मारे खूब चिचिया रहल छैक....... सौंसे देह पर मारि के लाल लाल दाग..........“ बीचहि मे यशोमाया टोकि बैसलखिन
'की ? की ? .......एक बेर फेर कह तऽ......हंटर ? हंटर घुमाबऽ जनै छथि नित्यरमा ? हुनकर हंटरो तऽ फूले जेकाँ लगैत हेतैक। आष्चर्य! नित्यरमा आओर हंटर ?'
यशोमायाक उक्ति कोनो गलत नहि भेल छलन्हि। नित्यरमा आओर हंटर-चाबुक, दुनू में कोनो मेले नहि, कोनादन बुझाइत छलैक। नित्यरमा बड़ आलसी छलीह, बड़ सुस्त। भरि-भरि दिन ओछाओन पर पड़ल रहनाइ, खवासिन सभ सॅ देह जॅतौनाइ, मालिस करौनाइ, गप्प हंकनाइ, घंटो सिंगार करनाइ, सुतनाइ, इयेह हुनक दिनचर्या छलनि। अही धिम्मड़ि गति सॅ अकच्छ भऽ के, रनिवासक चाभी सभ हुनका सॅ छोट मनोरमा केँ सौंपि देने छलखिन राजमाता।
मुदा राजा पर नित्यरमाक बड़ प्रभाव छलनि। रूप और भानसक प्रभाव । नित्यरमा अनिन्द्यसुंदरी छलीह। ताहि पर नित्य अनूप सिंगार, आओर नव सुस्वादु भोजनक विन्यास ओ बड़ जतन सॅ करैत छलीह। राजकाज में, कतबहु व्यस्त होथु, रातुका भोजन आओर विश्राम, नित्य, नित्यरमेक हवेली में करैत छलाह कालिकानंदन।
'मइयाँ जी! मइयाँ जी! हमरा लोकनि पोखरि मे नहाइ ले जाउ ?'
राजमाताक ध्यान अपन जेठ पौत्री ऐश्वर्य दिस गेलैन्ह। बजलीह
'अइ मास में पोखरि मे नहाएब ?......... बेस.....जाउ .........मुदा बेसी काल पानि मे नइ रहै जाएब नहि तऽ सर्दी बोखार हएत '
राजकन्या लोकनि प्रसन्न भ के पोखरि मे उतरि गेलीह। हंसी, किलकारी सॅ वातावरण भरि गेलैक।
ठीक बारह बजे, किछु विषिश्ट कुटुम्ब, अनुज आओर अनुज-पुत्रक समूहक संग, राजा कलिकानंदन एलाह आओर आबि के माए के प्रणाम केलखिन। राजमाता संभरि के बैसलीह आओर बौआसिन लोकनि घोघ काढ़ि के कात भऽ गेलीह। सभ सॅ कुशल क्षेम पूछि के बैसऽ ले कहलखिन राजमाता। सभ बैसैत गेलाह।
ओम्हर, पोखरि मे भरि इच्छा उधम मचबैक बाद राजकन्या सभक झुंड कोनो खेल मे लगले छलैक कि एम्हर सॅ कुमर लोकनि पहुंचि गेलखिन। नुक्का-चोरी होमऽ लगलैक।
बाड़ी मे कतेको हरिन, मजूर आओर चिड़इ सभ पोसल छलैक। ओ सभ, लोकक भीड़-भाड़ सॅ डरा के गाछ वृक्ष मे नुकाएल छल। मुदा आब ओतऽ बच्चा सभ नुकाए लगलै। तएँ ओ सभ एम्हर ओम्हर भागऽ लागल। बेस चहल पहल मचि गेलै।
राजा कालिकानंदन बाड़ीक सुव्यवस्था सॅ बेष प्रभावित भेलाह। बजलाह
”वाह! बाड़ी तऽ खूब सुंदर लागि रहल अछि। गेना आओर गुलाब मे तऽ एखनहि सॅ कोंढ़ी निकलि रहल अछि। वयेह बुढ़िया मालिन अछि ने? ओकरा इनाम दियौक। ओ जीत गेल अइ साल।’
दुर्गेश्वरी मुसकि के उत्तर देलखिन
'से तऽ ठीके कहैत छी........मुदा आब ओकरा बुतेँ काज नहि कएल होइ छै। बड़ बयेस भेलै किने, तएँ सोचैत छी जे ओकर बेटी के राखि ली। बुढ़िया के आरामो भऽ जेतै आओर पेटो भरतैक। उपर सॅ पेन्षनो तऽ रहबे करतै।’
कालिकानंदन बजलाह
'फेर सोचि लियऽ माँ! अगिला साल सॅ हमरे माली सभ जीत जाएत।’
आब छेनाक बड़ी सॅ संतुष्ट भऽ के यशोमाया तौलिया सॅ हाथ पोछैत भाइ सॅ पुछलखिन
'सुनै छी जे आइ दरबार मे बड़ आनंद रहलैक....हम तऽ अइ मनोरमा रानी के फेर मे पड़ि के ओम्हर जाइए नहि सकलहुं....ठीके मूर्खराज आएल छैक ?’
'सएह तऽ.....! शिवनंदन बाजि उठलाह
'हम सभ ओकरे विषय मे गप्प कऽ के हंसैत आबि रहल छी! अबितहि रंग जमा देलकै ! खूब हॅसौलकै.........भाइजी तऽ...जहिया सॅ गद्दी पर बैसलाह ए, हॅसनाइ एकदम्मे बंद कऽ देने छथिन। कतबो हॅसबियौन, बस मुसकि देताह। हमरा सक तऽ नहि होएत। हमरा तऽ हॅसैत हॅसैत जान निकलि गेल ! वाह ! की विलक्षण नाम छैक...मूर्खराज !’
राजा फेर मुसकि रहलाह। से देखि कुँवर देवीनंदन माए के कहऽ लगलखिन
'देखियौन्ह ने माँ, एखनहु बस मुस्काइये रहल छथि भाइजी....अहीं कहियौन्ह ने....एतऽ कोन दरबार लागल छैक ?’
'से कियेक ? एत्तहु तऽ माँ के दरबार लगले छन्हि, आओर हम हंसि तऽ रहल छी....अहाँ सभ तऽ.............अहिना...........’
कहैत देवीनंदनक गऽर मे बाँहि दऽ के जोर सॅ हॅसि उठलाह कालिकानंदन। बजलाह
'वास्तव मे अद्भुत छैक मूर्खराज। माथ पर फाटल जूताक मुकुट, दुनू हाथ सॅ एकटा नाम्ह सन सजमनि तेना पकड़ने छलैक जेना ओ सजमनि नहि, राजदंड हो। कान्ह पर सॅ, पाछू नीचाँ तक लटकल एकटा फाटल चीटल चद्दरि जेकर छोर ओकर कुकुरक मुँह मे ! अबितहिं सभ के आशीष देलकै
'कल्याण हो.....कल्याण हो ' ठीक बुझना गेलै जेना राजा भूपनारायण होथि। ओहिना एक दिस झुकैत चालि, वयेह स्त्रैण कंठ, वयेह बजैक ढंग, अद्भुत !’
मूर्खराज राजविदूषक छल। हॅसबै बला। लोकबेद के हॅसा के धन कमेनाइ ओकर काजे छलैक। मुदा ओ ककरो सॅ बान्हल नहि छल। ओकर क्षेत्र बड़ विस्तृत छलैक। छोट पैघ सभ राज-रजवाड़ा मे ओकर पैठ छलैक। राजकाजक व्यस्तता आओर गंभीरताक बीच अपन हास्य-उपहास, खिस्सा-पिहानी सॅ शीतलताक लहरि उत्पन्न करै मे माहिर छल ओ। भाँति-भाँति के स्वांग रचैत छल ओ। सभक मुँहलागल छल, तएँ मुँहमांगल धन कमबैत छल। अइ बेर घुरैत फिरैत, ओ कालीगंज पहुचि गेल छल।
'राजा भूपनारायण के नकल कऽ तऽ रहल अछि मुदा कहियो तऽ ओ बुझबे करथिन। केओ ने केओ कहिये देतनि। तखनि बुझताह मूर्खराज। सभ बुधियारी घोंसड़ि जेतन्हि। भविष्य मे शिवगंगा राजक फाटक बंद भऽ जेतनि। आ ताहि संग बंद भऽ जेतनि एकटा मुख्य पाइ के स्रोत। मूर्खराज महोदय के ई मसखरी बड़ महग पड़तनि।'
सदैव गंभीर रहै बला कुमर ईष्वरनंदन कहलखिन।
शिवनंदन बजलाह 'से ओकरा कोनो परवाहि हेतैक से हमरा नहि बुझना जाइत अछि। ओहनो ओ शिवगंगा सॅ काफी माल ऐंठ चुकल अछि। परूँकें तऽ शर्त लगा के दू टा खस्सी के माँसु खा गेलैक आओर बीस बीघा जमीन जीत लेलकनि शिवगंगा बला सॅ। सावधान रहब भाइजी ! अइ बेर ओ अहूँ सॅ कसि के ओसूल करत।’
'एह ! हम पहिनहिं सॅ सतर्क छी। हम साफ-साफ कहि देलियै कि हम तोहर जाल मे फंसै बला नहि छियौक। एहेन यदि काबिल छें तऽ हमरा लोकनि चारू भाइ के ठकि के देखा ! तखनि बुझबहु जे किछु छें।'
कालिकानंदन अपन चातुर्य पर अपनहिं विहुंसि उठलाह। वातावरण खूब हल्लुक भऽ गेल छलैक। सभ गप-सप मे लागल छल। विविध व्यंजनक सुगंधि हवा मे उड़ि उड़ि के अबैत छलैक आओर सभक जठराग्नि के तीव्र सॅ तीव्रतर बना रहल छलैक।
कि तखनहिं पच्छिम कात सॅ किछु हो-हल्ला उठलैक। बच्चा सभक चिकड़नाइ आओर डराएल सहमल स्वर ! जेना किछु अनहोनी भऽ गेलैक। पोती लोकनिक स्मरण होइतहिं दुर्गेश्वरी एक्कहि बेर ठाढ़ भऽ गेलीह आओर ओम्हर जाइक लेल उद्यत भेले छलीह कि दूर सॅ दौड़ि के अबैत ऐश्वर्य पर नजरि गेलनि। ऐश्वर्य आबि के दादी के भरि पाँज पकड़ि लेलकनि। बदहवासी मे ओकर मुह सॅ बहरेलैक.............'भ्भ्भू ू ू ू ू.........त !!!!'
पाछू पाछू सभ बच्चा सभ पहंुचि गेलैक। डराएल, भौंचक्क !!
पहिने सभक गिनती भेलैक। सभ आबि गेल छलैक। आब प्रष्नक क्रम चललैक
'के देखलकै ? की देखलकै ?’
'नहि नहि.........कानू नहि.........कहू ने...........ओना कानब तऽ हमरा लोकनि कोना बुझबैक..........कहू ने, की भेलैए ?'
कालिकानंदन दुलारि पुचकारि के पूछऽ लगलखिन। ऐश्वर्य कनैत कनैत छवि दिस इशारा कऽके एक्के साँस मे कहि गेलैक
'छवि देखलकै सभसॅ पहिने ! फेर हमहूं सभ ! सभ केओ ! बापरौबाप ! हमरा सभके खाइये जइते ! भुतनी छलैक मइयाँ जी ! भुतनी छलै यै !
छवि भागि के अपन धाय मन्ना के कोरा मे नुका गेल छलए। सभ बहिन मे सभ सॅ छोट छल छवि। ओकर जन्मक साल भीतरहिं अक्षय जनमि गेल छलैक। तएँ मन्ना पोसने छलैक छवि के। दूध पियेने छलैक। तएँ छवि के प्राण बसै छलैक मन्ना मे। राजमाताक सातम पौत्री होइक दुआरे छविक महत्व कम छलैक हवेली मे। मुदा आइ ओकरे महत्व भऽ गेल छलैक। भूत त वयेह देखने छलैक सभ सॅ पहिने !
'हँऽऽ.....सभ सॅ पहिने हमही देखलियै...तूँति के गाछ छै ने, ओकर बगल मे जे खटक्का दाड़िम छै ने, ओकर बगल मे जे बानर बला पिजड़ा छै ने, ओत्तै ठाढ़ छलै ! खूब पैघ छलै ! भूत छलै !’
फेर हल्ला उठलैक। अइ बेर पूब दिस सॅऽ। नित्यरमा बेहोश भऽ गेल छलीह। दीर्घ प्रतीक्षारत सासु-ननदि लोकनि के अपन नव केशविन्यास देखेबाक उत्कंठा, बीच सभा मे पति के रुप-मोहित करबाक अभिलाषा, आओर झुमका हेरेनाइ सॅ भेटनाइ तक के उपाख्यान सुनेबाक व्यग्रता लेने नित्यरमा आबिये रहल छलीह कि कान मे पड़लनि........भूउउ...त। ठामहि बेहोश भऽ के खसि पड़लीह। मनोरमा दौड़ि के गेलीह। जलक छींट दऽ दऽके होश मे अनलखिन।
एम्हर फेर छविके खिस्सा आगू बढ़लैक
’जनैत छी ? एकदम कारी छलैक, उज्जर नूआ पहिरने छलै.....धब धब उज्जर ! जेहेन मन्ना के छै ! बापरौ ! केहेन दन मुँह छलै, ठीक जेहेन भूत होइ छै........एत्तेक टा के नथिया पहिरने छलै !
’हँ ! हँ ! ऐश्वर्य के मोन पड़लैक।
’एत्तेक टा के नथिया ! ठीक जेना काकीजी पहिरैत छथिन, तहू सॅ पैघ........खूब पैघ !
छवि बजैत रहल
’जनैत छी ! भूत जे छलै ने.........नहि नहि........भुतनी जे छलै ने ? चंदन बहिन के बजबैत छलै! ”चन्नन चन्नन’’ दू बेर बजौलकै नकिया के!
आब चंदन पुक्की फाड़िके कान लगलै। डऽर पैस गेलै ओकरा। भुतनी के कोन ठेकान ? ज ओकरा खा जेतियै.....तखन ? तखन की हेतियै ?
”दुर बताहि, भूत तूत किछु नहि होइ छैक। चुप भऽ जो.....नहि कानी....’
देवीनंदन भतीजी के कोर मे उठा लेलखिन। एखनि धरि दुर्गेष्वरी चुप छलीह। गंभीर भऽ के बजलीह
”किछु तऽ छैक। छौंड़ी सभ आंखि सॅ देखलकै ए। बच्चा सभ फुसि नहि कहत। पता करु जे की बात छैक। किच्छु ने किच्छु अवश्य छैक।’
ओ ठीके कहैत छलखिन। बच्चा सभ ने अबोध छलै, किछु आनो देख के डरा गेल हेतै। मुदा ऐश्वर्य आओर अभय तऽ बारह तेरह बरखक छलै, ओकरा सभ के तऽ भ्रम नहिये भेल हेतैक।
यशोमाया कतेक काल धरि एहि कांड सॅ विलग रहितथि। बजलीह
”मोन अछि ? पुरना हवेली में एक बेर बड़ जोर भूतक उपद्रव भेल छलैक। जखनि ने तखनि पैसाक बरसात होइक ”ठन ठना ठन“। बाद में तऽ पाथर खसऽ लगलै। आइ एतऽ, तऽ काल्हि ओतऽ, कतेक झाड़ल फूकल गेल! सब बेकार। बुढ़बा तांत्रिक के जे भूत उठा उठा के पटकलकन्हि से तऽ हम सभ अप्पन आंखि सॅ देखलियैक। मुदा जइ राति प्रेममायाक जुट्टी काटि लेलकनि, ददाजी ड्योढ़ी सॅ उपटि जाइ ले विवश भ गेलाह......’
बिच्चहि मे ऐश्वर्य चिचिया उठलैक
“मइयाँ जी! मइयाँ जी! भुतनी हमर ओढ़नी फाड़ि के लऽ गेल यै मइयाँ जी! आब हम मरि जाएब यै मइयाँ जी!’
ऐश्वर्य दाइक कामदार ओढ़नी आधा सॅ निपत्ता छलैक। आधा भाग घघरी सॅ भूलैत छलैक!
अखनि धरि पुरूष वर्ग सहज छल। मुदा आब खलबली मचि गेलैक। एक्कहि बेर ओ लोकनि असंयत भऽ गेलाह। शिवनंदनक हुकुम पर सिपाही सभ जाँच पड़ताल में लागि गेल। ओ अपनहुं भाइ सभक संग बंदूक लऽ के सावधान भऽ गेलाह।
दृश्ये बदलि गेलै। सिंह दरवज्जा बाटे एनाइ जेनाइ पर रोक लगा देल गेलैक। किलाक चाहरदिवारी पर चढ़ि-चढ़ि के संतरी सभ एम्हर ओम्हर नजरि दौड़बऽ लागल।
आगू बला गाछक झुरमुट में किछु आहट भेलैक। राजा कालिकानंदन कड़कि के पूछलखिन 'के ? के थीक ओतऽ ?“
बंदूक तानि के फेर पुछलखिन 'के छी ?'
झाड़क पाछू सॅ एकदम चीन्हल जानल स्वर सुनबा में आएल।
”कल्याण हो, कल्याण हो’’
आओर जे दृष्टिगोचर भेलै से सर्वथा कल्पनातीत छलैक
भुतनी मूर्खराज ! आ कि मूर्खराज भुतनी !
एक मे दू रूप। भुतनीक माथ पर जूताक मुकुट! हाथ मे सजमनि वला राजदंड! आओर नाक में विशाल नथिया!
सोझे आबि के राजमाताक पऐर में खसि पड़लन्हि।
’दोहाइ सरकार! हम छी मूर्खराज! अभय दान! अभय दान मिलए हजुर!
किहु क्षण धरि अचंभित रहि गेलीह राजमाता। फेर आस्ते सॅ मुसकि उठलीह। राजाक दिस देखलनि। ओहो मुसकि रहल छलाह। तैयो एक बेर फेर बंदूक तानि लेलखिन। बनौटी क्रोध में कहलखिन
”पाजी छह तों। एहनो मसखरी होइत छैक! जान सॅ हाथ धो लितह आइ! हम जे कहलियैक जे चारू भाई के ठकि के देखा तऽ तों की बुझलहक ?.......जे तों रानी लोकनिक बीच में ?........ अइठाम ?........ खैर......... जीत त तों गेलह! मांगऽ की मंगैत छह!........ मुदा पहिने सभ सॅ माफी तऽ मांगह........ शएतान कहीं के!’
आदेश मिलैक संग एक बेर फेर राजमाताक पएर मे घोलटि गेल मूर्खराज। राजा के सेहो दंडवत केलकन्हि। तकर बाद तऽ ओकर आंखि चमकऽ लगलैक। अपरिमित लाभक आसार सॅ आश्वस्त भऽ के ओ सभक पएर पर धाँइ धाँइ खसऽ लागल। ओंघड़ा ओंघड़ा के सभ के हंसबऽ लागल।
सभक नजरि बचा के राजा, नित्यरमा दिस तकलन्हि। बेहोशी अओर दुपहरियाक रौद सॅ रक्ताभ भेल नित्यरमाक रूप बड़ नीक लगलिन्ह हुनका।
दुर्गेश्वरी आदेश देलखिन
’थारी लगबै जाउ आब’
---------------------------
Posted by girijanand sinha at 7:29 AM No comments:
Saturday, May 31, 2014
Stories based on the life and style of the aristrocracy of Mithila
सूबेदारी, जागीरदारी आओर ज़मीन्दारी प्रथाक प्रचलनकाल तक सामन्तीय प्रभाव बनल रहल। ब्रिटिशकालीन जे पुरनका बंगाल(एखुनका बिहार, बंगाल आओर उड़ीसा) छलए ओकर अंतर्गत, सामन्तीय प्रभावाधीन एक विषेष जनवर्ग विकसित छल जे अपन अलगहिं परिचय लऽ के समाजक मध्य फलैत फूलैत छल। एहि मे सामन्त-वर्ग तऽ छलहे, सामन्तीय प्रणालीक अंतर्गत जीवन-यापन करैत मध्य-वर्ग आओर निम्न-वर्ग सेहो छलए जे अपन विशिष्ट जीवनचर्या आओर मानसिकताक प्रभाव सॅ सामान्य समाज सॅ पृथक छल। ज़मीन्दारी प्रथाक उन्मूलनक संग, समाजक ई वर्ग सेहो उन्मूलित होइत चल गेल। रहि गेल किछु देखल, किछु सुनल खिस्सा, किछु संस्मरण, जेकरा कथाक रुप मे प्रस्तुत कऽ के, ओहि कालखंडक जीवन-शैली-चर्याक इतिहास के सहेज के रखै के प्रयास कऽ रहल छी।
प्रस्तुत कथा हम 2005ई0 मे लिखने छलहुं आओर - जखन तखन - में प्रकाशित भेल छल। पुनः एतऽ किछु इच्छुक पाठकक लेल दऽ रहल छी। मुदा कृतिदेव लिपि सॅ यूनिकोड मे अनुवादित भेला सॅ हिज्जय मे किछु दोष रहि गेल। पाठकगण माफ करथि से प्रार्थना।
हमरा बिसरब जुनि
’राजा होथि कि महाराजा, तेरह तेरह बरखक कन्या रखताह त लोक कहबे करतन्हि’
केओ कुटुम्बिनी बाजल छलीह से रानी दुर्गेश्वरी देवीक कान मे पड़ि गेल छलन्हि।
बात त सत्ये छलैक। यशोमायाक धुआ यद्यपि छोट छलन्हि मुदा बारहम पुरि के तेरहम चढ़ि चुकल छलनि से कनेक टा बात नहि छलैक। मुदा रानी साहेब की करथु। कत्तहु फेकि कोना के दितथिन। जतेक वऽर ठीक होइत छलनि सभक एक्कहि मांग। ‘केदलीक तालुका लिख दियऽ’ अही एक मांग पर कथा स्थगित भऽ के टुटि जाइत छलन्हि।
‘कालीगंज रेयासत’ कनेक टा नहि छलैक। बावन धार एंव बावन पहाड़क राज्य कहबैत छलैक। मुदा केदलीक तालुका अपन उर्वर भूमिक कारणे रेयासतक नाक कहबैत छल। सभ सॅ बेशी राजस्व अही खंड से अबैत छलैक। तैं केदलीक इलाका केँ कन्यादानक मूल्य मे देनाइ राजा के कदापि मंजूर नहि छलनि।
एक से एक कथाक सूत्र अबन्हि। उच्च श्रोत्रिय, ताहिपर सॅ सुंदर प्रथम वर सभ। मुदा जहिना कथा उपस्थित कयेल जाइ कि घूरि फिर के एक्कहि ‘केदलीक’ मांग कऽ बैसथि बऽरक बाप।
कालीगंजक ब्राह्मण राजवंश श्रोत्रिय नहि छल तैं श्रोत्रिय सॅ संबंध हुनका लोकनि के बड़ श्रेयस्कर बुझाइन्ह। ऐहेन नहि छलैक जे श्रोत्रिय लोकनि कालीगंजक संबंध से साफे कतराति होथि। कतेक उच्च श्रेणीक लोक भीतरहिं भीतर ऐहेन संबंध बनबैक लेल लालायित रहैत छलाह। कारण छल जे हिनका लोकनि के प्रचुर धन संपदा तऽ भेटबे करन्हि,संगहि विशेष आदर सम्मान सेहो प्राप्त होइन्ह। तै श्रोत्रियेतर परिवार सॅ संबंध स्थापनक फलस्वरुप होइवला सामाजिक भत्र्सना एंव निष्कासनहु के इ लोकनि सहि जाथि। हॅं एकर भरपाइ-स्वरुप किछु मोट टाका आओर मुंहमांगल भू-संपदाक लोभ हिनका लोकनि के ग्रसित कइये लन्हि। आ से भेटबो करन्हि।
मुदा ‘केदली’ देनाइ साफ अस्वीकार छलनि राजा कें। अंत मे, बड़ अनुसन्धानक बाद एकठाम कथा स्थिर भेलन्हि। अठारह वरखक प्रथमवर, द्वितीय श्रेणीक बड़का सोति। केदली तऽ बांचि गेलनि मुदा व्यवस्थाक नाम पर पूरे एगारह हजार टाका देमऽ पड़लनि। ताहू पर शर्त ई, जे टाकाक प्रसंग गोपनीय रखैत, वऽर के एहितरहें लऽ जाउ जाहि सॅ बुझना जाइक जे बऽरक अपहरण भेल हो। कियेक तऽ अपहरणक कथाक प्रसार भऽ गेने सामाजिक बहिष्कार सॅ बांचि जेताह, ऐहेन विश्वास छलन्हि वऽरक बाप के।
कालीगंजक लोक के सभटा मान्य करहि पड़लनि। राजकन्याक बढ़ति वयेसक दुआरे ओ लोकनि कन्यादानक लेल ततेक आतुर छलाह जे बेसी मीन-मेख निकालबाक औकाति नहि छलन्हि। ताहि पर सॅ, ई कथा आन सभ तरहें उपयुक्त छलन्हि।
बैसाख शुरु होइ सॅ एक पख पहिनहि भुटकुन झा अपन बालकक अपहरणक संपूर्ण योजना लिख के पठा देलखिन। “आगामी शुक्ल दशमी के प्रातहि बौआ अपन बहिनक सासुरक लेल विदा हेताह। संगमे मात्र एकटा खवास रहतन्हि। ई अवसर सभ तरहें ठीक बुझना जाइत अछि तैं सरकार के लिख रहल छी जे एहेन उपाय कयेल जाये जे बौआक कठमान “भोला बाबू” ओहि दिन प्रस्तुत रहथि। बाटहि सॅ लऽ जाथिन से नीक। भोला बाबू यदि कहथिन जे “चलू, दड़िभंगा धुरा दैत छी“ तॅऽ कोनो तरहक आपत्ति नहिये करताह। शेष अपने स्वयं सर्व समर्थ छी- इत्यादि।” ॅ
योजनाक अनुरुपे सभ कार्य भेलैक। वऽरक कटमाम श्री भोलानाथ झा जे कालीगंजक सर्कल मनेजर छलाह, आओर अइ कथा मे मुख्य घटक सेहो छलाह, नियत समय पर राजक मोटरकार लेने ओइ स्थान पर पहुचि गेलाह, जै बाटे वऽर के आयेब निश्चित छलनि। एकटा गाछक तऽर मे कार रोकि के भागिनक प्रतीक्षा करऽ लगलाह। करीब पौन धंटाक बाद दूटा व्यक्ति अबैत दृष्टिगोचर भेलखिन। एक गोटा घोड़ी पर बैसल चल अबैत छलाह आओर दोसर युवक जे संभवतः हुनकर नौकर छल से पाछाँ पाछाँ माथ पर पेटी उठौने अबैत छल। लऽग अबै पर भोला बाबू चीन्हि गेलखिन। वऽर आओर हुनक खवास छल। कार से उतरि के सोर पाड़लखिन
“औजी, घूटर बौआ छी यौ”
“लालममा! अहां एतऽ ?” कहैत लऽग आबि के धूटर, माम के गोड़ लगलखिन। आओर किहु पुछितथिन मुदा हुनकर घ्यान तऽ चमचमाइत मोटरकार दिस छलन्हि। पुछलखिन
“ई हवागाड़ी थिकैक ने! अहाँक थिक लालममा ?”
लालमामा सेाचितहि छलाह जे षड़यंत्रक सूत्रपात कतऽ सॅ करी से अनायासे भऽ गेलन्हि। सूत्र के मतबूती सॅ पकड़ैत बजलाह
“हमरे थीक, सैह बुझू- - - घुरब मोटरकार पर ?”
घूटर कुदि के बजलाह “कनेके घुरा दियऽ, कोम्हर सॅ बेसबैक ?- - चलू ने!”
भागिनक अगुताइ देखि के भोला बाबू जाल फेकलन्हि “कनेके कियेक घुरब ? चलू नीक जेकां घुरा दैत छी। हमर संग दड़िभंगा चलू। मोटरकारो पर चढ़ल भऽ जायेत आओर दड़िभंगो घूरि लेब”
एक्कहि संग दू दू टा आकर्षक प्रस्ताव सॅ पहिने तऽ धूटर बड़ प्रसन्न भेलाह मुदा लगले मोन पड़लनि जे हुनका बहिनक ओतऽ जेबाक छलनि। उदास भऽ के माम के कहलखिन
“मुदा हम त लोहना जेबाक लेल निकलल छलहु- - सीता बहिन ओइठाम - -”
“से कोन भारी बात छैक, हम सांझ धरि अहांके लोहने पहॅंुचा देब। हमहू सीता दाइ सॅ भंेट कऽ लेबेन्ह। रौ मुनमा- - तो घोड़ी लऽ के लोहना चलि जो, सीता दाइ के कहभून जे लालममाक लेल माछ बना के रखतीह, हम सांझो सांझ तक पहुचि जेबन्हि घूटरक संग”
आब घूटर जाल मे पैसि चुकल छलाह। झटपट गुनमा कें आवश्यक निर्देश दऽ के कारक पिछुलका सीट पर भोला बाबूक बगल मे बैसि गेलाह। मोन आनंद सॅ ओतप्रोत छलनि। एकके संग कैकटा प्रश्न पूछऽ लगलखिन
“ई ठीके हवे सॅ चलैत छैक ? लगाम तगाम किच्छु नहि ? चकाचक केहेन करैत छैक!”
हॅंसि के भोलाबाबू षड़यंत्रक अगिला चरणक सूत्रपात केलन्हि। कहलखिन “अहू सॅ बेशी चकाचक करैत मोटरकार होयत अहांकें। अहू सॅ बढ़ियाॅं, बस, अप्पन लालममा पर विश्वास राखऽ पड़त।”
लालमामाकमुँह ताकऽ लगलाह घूटर। कान पर जेना विश्वासे नहि भेलन्हि। लालमामा कहैत गेलखिन “हॅं यौ भागिन! मोटरे टा नहि, कोठा, सोफा, सभ हैत- -”
तावत ड्ाइवर कार स्टार्ट कऽ देलकै। इंजिनक घरघरी सॅ आओर साकांक्ष आ अचंभित भऽ के घूटर मामक दिस तकलनि। हुनका बुझि पड़लेन जेना लालमामा कोनो तिलस्मी जादूगर होथि आओर ओ स्वयं कोनो राजकुमार।
साम दाम दंड आओर भेदक समुचित ओ सामयिक प्रयोग करैत, नानाप्रकारक लाभक प्रस्ताव सॅ किछुये काल मे भोलाबाबू तेहेन ने सम्मोहित केलखिन जे धूटरक सरल-तरुण मोन मणिकांचनक वशीभूत भऽ गेलन्हि। जालक मुंह कसाइत चलि गेलैक आओर ओ ओहि जाल मे नीक जेकां फंसि गेलाह।
चारिम दिन, अपन विजयपताका फहरबैत, भोलाबाबू, वऽरक संग, कालीगंज पहुंचि गेलाह। तखनहि सिद्धान्त आओर कुमरम इत्यादि भेलैक आओर प्रातहिं शुभ लग्न मे घूटर झा, राजकन्या यशोमामायाक पाणिग्रहण कएल।
आब घूटर राजाक जामाता भऽ गेलाह। नाम मे उपाघि जुड़ि गेलेन्ह। मुदा “ओझा साहेब बाबू घूटर झा” ई नाम सभ के बड़ अनसोहांत बुझना जाइ। ततेक अनसोहांत नहियो बुझि पड़ितै मुदा राजाक खास खवासक नाम सेहो छलैक “घूटरा”। तै अंत मे इयेह तय भेल जे ओझाक राशिके नाम प्रचलित कयेल जाइन्ह। घूटर झा आब “ओझा साहेब बाबू भेषधारी झा” कहबऽ लगलाह।
सुनि के घूटर के कोनादन लगनि मुदा जेना जेना समय बीतैत गेलैक तेना तेना नव वातावरण, नव उपाघि आओर नव सम्मानक इंद्रघनुषी रंग मे मोन रंगैत चलि गेलैन्ह। रहबाक लेल पृथक भवन, नौकर-चाकर, सवारीक लेल नव मोटरकार। चारू कात सॅ मान आदरक बरसात होइन्ह। प्रतिदिन राजा साहेब अपन मोसाहेब लोकनिक द्वारा कुशलादि पुछबथिन। रानी साहेब अपनहिं हाथे पान लगा के जमाए के पठबथिन। ओझा साहेबक एक इच्छाक पूर्ति करबाक लेल दसो दिशा मे लोक दौड़ि जाए।
मुदा सभसॅ प्रगाढ़ एंव मनोहारी रंग चढ़लनि यशोमाया दाइक सहज स्वाभाविक समर्पणक। यशोमाया यौवन मे पयेर रखनहि छलीह। जेना कोनो नव लता समीपस्थ वृक्षक संरक्षण पाबि के गति पबैत अछि आओर किहुये काल मे पसरि के आच्छादित भऽ जाइत अछि तहिना यशोमायाक नव यौवन आओर नव प्रेम मे नित नव स्फुरण होमऽ लगलन्हि तरुण पतिक सानिध्य सॅ। प्रेमक ई पहिल अनुभूति आओर प्रेयसीक सहज समर्पण तेहेन ने बन्हलकनि जे घूटरक तारुण्य नेहाल भऽ गेलैन्ह। गामक माटिक गंधो बिसरऽ लगलैन्ह। ओझा साहेब कालीगंजक माटि मे रमऽ लगलाह।
ओम्हर, मघुश्रावणीक बादहिं सॅ भुटकुन झाक कयेक टा पत्र आबि चुकल छलन्हि। पुत्र आओर समधि दूनू के। सभमे इएह अनुरोध जे आब धूटर के विदा कएल जाइन्ह। बेटा के चुमाओन कऽ के विवाहक लेल पटबितथि से मनोरथ तऽ पूरा नहिये भऽ सकलन्हि, कम सॅ कम कोजागराक चुमाओन करितथि से सिहन्ता छलनि वऽरक माए केॅ। पत्रक आशय बुझि के इयेह तय भेल जे यात्राक दिन धूटर विदा भऽ के गाम जाथि। कोजागराक भार ओाहि ठाम जाइन्ह जाहि सॅ गामोक लोक कालीगंज राज्यक वैभव आओर सांठ राज देखए।
बड़ उत्साह सॅ वऽरक विदाक ओरिआओन भेल। दुर्गेश्वरी ततेक वस्तुजात देलखीन जे लोक देखितहि रहि गेल। परिवारक स्त्रीगण सभक लेल उत्तम व्यवहार पठौलखिन। पृथक सॅ समधिनक लेल दू पेटी भरि कपड़ा लत्ता , गहना-गुरिया देलखिन।
मुदा घूटर के, ने विदाक समाचारे सॅ तेहेन प्रसन्नता भेलन्हि आ ने वस्तुजाते देखि के कोनो कौतूहल। विदा होइक अर्थ छल गाम मे माएक सामना केनाइ। आओर ओ अपन माएक उग्र स्वभाव सॅ पूर्ण परिचित छलाह। गाम पहुचलाक बाद ओ केहेन प्रतिक्रिया देखौथिन, तै विषय मे भांति भांतिक आशंका मोन मे होमऽ लगलन्हि। संगहि, प्रिया-विछोहक कल्पनामात्र सॅ मोन कातर भऽ उठलन्हि। एखनहि तऽ सूखल धरती पर वरखाक पहिल फोहार पड़ल छल, एखनहि तऽ माटि मे सॅ सोन्ह-सोन्ह गन्ध बहराके चारू कात पसरल छल आओर एखनहि ई तुषारापात! मुदा करितथि की?
विदा सॅ पहिलुका राति मे, जखन यशोमाया हाथ मे एकटा रुमाल पकड़ा देलखिन आओर कॅपैत कंठ सॅ एतबहि कहि सकलखिन “हे, मोन राखब, हमरा बिसरब जुनि” तऽ किछु उत्तर नहि फुरलन्हि। गऽर अवरुद्ध भऽ गेलेन्ह। स्त्रीक हाथ गसिया के धऽ लेलन्हि।
विदा कालक करुण गीत, आओर अर्थपूर्ण विधि सभक संपादन करैत करैत घूटरक मोन ततेक आकुल भऽ गेल छलन्हि जे ओ अनमनस्क जेकां सभ निर्देशक पालन करैत चल गेल छलाह। मोटरकार काफी दूर निकलि गेलैक तखनि लेना भक्क टुटलनि। हॅं, ई धरि मोन पड़लनि ले पत्नीक हाथक कोमल स्पर्श पीठ पर पड़ल छलनि आओर उपस्थित स्त्रीगण मे सॅ केओ बाजल छलीह
“यौ ओझा साहेब, ई सिनुरक थाप हमर यशोमाया दाइक हाथक थीक, जखनि जखनि अइ पर नजरि पड़त तऽ ओ अहाँक सोझां मे ठाढ़ भऽ जेतीह। बिसरबनि जुनि हमर यशोमाया दाइ के”
आओर पीठ पर ओ तरहथी काँपि उठल छलैक। घूटर आखि बन्न कऽ लेलन्हि।
जहिना दरवज्जा पर मोटर पहुंचलैक कि देखितहि देखितहि लोकक ठट्ठ लागि गेलैक। भुटकुन झाक बालक राजाक बेटी सॅ विवाह कऽ के घूरल छथि सयेह गामक लोक ले कनेक टा गप्प नहि छलैक। तै पर सॅ इहो हल्ला छलैक जे यदि भुटकुन झा बेटाक ई संबंध कें स्वीकार करताह तऽ सोति समाज सॅ बारल जेताह। तै तमाशा देखै ले आओर वेसी लोक जमा भेल छल। आ भेबो केलैक तहिना। एम्हर भोलाबाबूक संग घूटर दालान पर पयेर रखलनि कि ओम्हर आंगन मे कन्ना-रोहट आरंभ भऽ गेलैक। घूटरक माए चिकरि चिकरि के भोलाक सातो पुरखाकें गारि श्राप सॅ दागऽ लगलखिन।
“यौ भोला बाबू यौ भोला बाबू! कोन जन्मक बदला लेलौं यौ! - - - आरे बाप रे बाप! डाका दऽ देलहुं हमर घर मे - - सोन सन पूत के लऽ जाके छोटहाक ओइठाम बेचि देलहुं यौ - - - दूनू सार बहिनौ मिलके ई कोन खेल खेलेलहुं- - - बौआक बाबू के तॅ तेहने ज्ञान भेलन्हि जे मुइल स्त्रीक भाइ केर गप्प मे पड़ि के अपन परलोको नष्ट कऽ लेलन्हि- - - आब मुइला पर जलहु के देत? - - - आबथु ने भोला बाबू कनेक हमर सोझां मे - - -मुँहें झौंसि देबन्हि भकसी मे - - - बाप रे बाप! - - एतेक पाप कतऽ के राखब यौ भोला बाबू- - तेहेन बाप छलाह जे भिनसर मे लोक नामो नइ लइ छन्हि - - - हे दिनकर !- - - देखबन्हि हिनका - - - इत्यादि।
घूटर कें तऽ माए सॅ एहने आशा छलनि मुदा भोलाबाबू के तऽ जेना काठ मारि देलकेन। ओ तऽ बहिनौ के कहला पर अइ काज मे पड़ल छलाह। तॅै हतप्रभ भऽ के भुटकुन झा दिस ताकऽ लगलाह। स्त्रीक रंग ढंग देखि भुटकुन पहिनहिं सॅ अप्रतिभ भेल ठाढ़ छलाह मुदा आब परिस्थिति के विशेष विगड़ैत देखि आगाँ बढ़ि के सारके हाथ पकड़ि के बैसौलखिन आओर कहऽ लगलखिन “हिनकर स्वभाव तऽ अहां जनिते छी - - तै पर सॅ मनोरथ छलनि जे धरमपुरक सदानन्द ठाकुरक कन्या मे करितथि, से जे नहि भऽ सकलन्हि तेकरे - - -“।
घूटरक माए दोरुखा लग सॅ सुनैत छलखीन। बिच्चहि मे लोकि लेलखिन। कहलखिन
“से एखनि की भेलैए ! हम, यदि एहि अगहन मे सदानन्द ठाकुरक बेटी के, पुतोहु बना के नहि देखा दी तऽ हमर नाम “कामाख्या” नहि ! घूटरक बाबू रुपैया गनि गनि के चटैत रहथु !
तखनहि, घुटर आंगन मे जाके माए के गोड़ लगलखिन। आंखि मे काजर आओर माथ पर घुनेस-पाग देखैत देरी चीत्कार कऽ उठलीह कामाख्या। घुनेस नोचि के फेकि देलखिन आओन मूर्छित भऽ के खसि पड़लीह। दांती लागि गेलन्हि। घूटर दौड़ि के जल अनलन्हि। जऽलक छीटा दऽ के होस मे अनलखिन। होस मे अबिते देरी फेर वयेह प्रलाप आरंभ भऽ गेलन्हि।
“बेटा हम्मर थीक ! नौ मास पेट मे हम रखलियैक ए, हमर बात नहि काटत। किन्नहु नहि काटत हमर बात। - - - ई विवाह कोनो विवाह थिकैक ! हम नऽ- -हि मानैत छी एहेन चोरौआ विवाह ! आ ने हम ओइ छोटहाक बेटी के घऽर करब। हम अप्पन घूटर बाबूक विवाह करबनि अही अगहन मे। लोको देखतैक जे केहेन काज हेतैक। तेहेन सांखड़ सांठब जेहेन केओ ने सठने हैत - - - की यौ बाबू ? - - - माएक मनोरथ पूर करब ने ? - - - बाजू ! - - - बौआ!- - माएक मोनक तोख राखब कि ने ? - - - वचन दियऽ हमरा- - - सप्पत खाउ !!- - ।
कहैत कहैत फेर उन्माद आबि गेलन्हि। ओ घूटरक बांहि पकड़ि के जोर जोर सॅ झकझोरऽ लगलखिन। माए के एहेन विक्षिप्तावस्था मे देखि के घूटर डरि गेलाह। लपकि के माए के उठौलन्हि आओर पिता के सोर पाड़ऽ लगलाह “बाबू यौ ! देखियौ ने - - दाइ तऽ कोनादन करै छथि- - दाइ - - दाइ!- - दाइ यै!”
बेटाक मुंह सॅ अपन संबोधन सुनितहि कामाख्या आंखि खोलि देलखिन आओर बेटाक गऽर धऽ के हिचुकि हिचुकि के कान लगलीह। कनेक कालक बाद जखनि मोन कनेक हल्लुक भेलैन्ह तऽ उठलीह आओर सभ सॅ पहिल काज ई केलेन्ह ले जतेक भार-दउर वस्तुजात कालीगंज सॅ आयेल छलैक, सभटा उठवाके पोखरि मे फेकवा देलखिन। जखनि ई विवाहे मान्य नहि छलन्हि तखन वस्तुजातक कथे कान। भुटकुन झा किच्छु नहि बाजि सकलाह।
तेसर दिन जखनि कोजागराक भार आएल तऽ एकबेर फेर हो-हल्ला मचल। मुदा अंत मे एक्कैसो बोरा मखान पोखरि मे फेकवाइये के दम लेलन्हि कामाख्या। किछु काल धरि तऽ मखानक पथार लागल रहल जलसतह पर। पाछाँ गामक लोक सभ काढ़ि-काढ़ि के लऽ गेल। सुखा-सुखा के रखलक आओर मोन भरि खेलक। मुदा भुटकुन झाक आंगन मे ने चुमाओन भेलनि ने कोनो गीत-नाद। कालीगंजक नामो लेनाइ वर्जित भऽ गेल।
मुदा घूटर अपन मोन के की करथु। मोने नहि मानल जाइन्ह। घुरि घुरि के मोन अटकि जाइन्ह यशोमाया पर। प्रबल इच्छा होनि पत्र लिखबाक। ताहू सॅ प्रबलतर इच्छा होनि उड़ि के पहुंचि जाइक। मुदा पांखि छलनि कहाँ ? जेहो छलनि से माए कुतरि के राखि देने छलखीन। माए पर कखनहु के बड़ रोष होइन्ह।
“सभ के अपन मनोरथक पड़ल छैक। हमर मोन पर की बीति रहल अछि तै पर केओ कियेक विचार करत। बाबू के टाकाक लोभ छलन्हि से भरि डांड़ कसिये लेलन्हि। माए के जातिक अभिलाषा छन्हि से पूरा कइये के रहतीह। मुदा हमर की इच्छा आछि, हमर की अभिलाषा अछि तेकर कोनो परवाहि नहि छनि केकरहु!”
सोचैत सोचैत फेर कखनहु संतानजनित कर्त्र्तव्व्य बोध सेहो होइन्ह।
“ई शरीर न माइये बापक देल थीक, कतेक कष्ट काटि के पोसने हेतीह दाइ हमरा। तॅ हुनके पहिल अधिकार छनि, जेना कहथि-- जेना राखथि- - हमरा ग्राहय हेबाक चाही।”
अइ तरहें, त्याग आओर अनुराग क उहापोह मे पड़ल छलाह घूटर। मोनक द्विविधाक कोनो समुचित समाधान नहि सूझाइन्ह। समय बीतैत रहल। देखैत देखैत दू मास बीत गेल।
आइ दू दिन सॅ भुटकुन बाबूक आंगन मे बेश चहल पहल छल। कल्हुका साझ मे घूटरक विवाहक लेल लाबो भुजा गेलेन्ह। आइ अपरान्ह मे विवाह छलन्हि। बगलेक गाम, धरमपुर मे सदानन्द ठाकुरक ओइठाम बरियाती जेतैक। जातिक श्रेणी मे कनेआं छठम पड़ैत छैक तै सॅ की ? बरक माए केर उत्साह देखवाक योग्य छलन्हि। बड़ मनोरथ सॅ सांकड़ सठने छलीह। डेढ़ पट्टा चीनी, मऽन भरि सुपारी आओर खास बनारस सॅ मॅगाओल लत्ती बला पटोर। कतहु कोनो कसरि नहि छलन्हि।
कसरि छलन्हि एक्केठाम, बऽरक मोन मे बड़ कसरि छलन्हि।
जेना जेना ढोल तासाक तड़ तडी बढल जाइक तहिना तहिना घूटरक मोन बैसल जाइन्ह। ओ, एकटक, धरक धरैन पर नअरि गड़ौने ओछान पर पड़ल छलाह। मोन कतहु सुदूर मे भटकि रहल छलन्हि। दूनू हाथ पसारि के केओ बजा रहल छलन्हि। डबडबाएल आंखि सॅ केओ उपालंभ दऽ रहल छलन्हि जे “एखनहि बिसरि गेलहु ?” एक्के ध्वनि माथ मे टनक जेकां घूरि घूरि के बजैत छलन्हि “हमर कोन दोष ? हमर कोन दोष ?”
बुझि पड़लन्हि जे माथ लग केओ ठाढ़ अछि। घुरि के तकलन्हि तऽ पिता छलखिन,
“उठू बाउ, धरमपुर सॅ आज्ञा लैले आएल छथि। दलान पर चलू”।
तंद्रा तऽ टुटि गेलन्हि मुदा अनमनस्के जेकां पिता सॅ पुछलखिन।
“आज्ञा ? आब कथीक आज्ञा देबेन्हि हम ? आओर हमर आज्ञाक कोन काज ?”
पुत्रक मनोदशा पिता सॅ नुकाएल नहि छलन्हि। तइयो घूटर के बुझबैत, कहऽ लगलखिन।
“अहींक आज्ञा तऽ सर्वोपरि छैक। ई बड़ महत्वपूर्ण क्षण होइत छैक जीवनक। विवाहक विधि आरंभ करवा सॅ पूर्ण वर सॅ अंतिम आश्वासन लेल जाइत छनि जे ओ एहि कन्याक पाणिग्रहणक लेल प्रस्तुत छथि की नहि। स्वतंत्र रुप सॅ, ओहि कन्याक संग जीवनपर्यन्त निर्वाह लेल तैयार छथि, से वचन वऽरकमुँह सॅ लै केर बादहि कन्याक पिता आश्वस्त होइत छथि। तॅ जावत अहाँ अनुमति नहि देवन्हि, ओतुक्का वैवाहिक कार्यक्रम आरंभ नहि हेतैक।”
घूटरक माथ धम्म धम्म कऽ उठलन्हि । मोन पड़लनि जे अइ सॅ पहिनहुं आज्ञा- अनुमति देने छलखिन ओ। किछुये मास पहिने केकरो पाणिग्रहण केने छलखिन। जखन ओइ आज्ञाक कोनो महत्व नहि रहलैक तखन फेर ई नव आज्ञा कथी ले, आओर कोन विश्वास पर ?
घूटर अनमनस्के जेकां पिताक पाछाँ लागि गेलाह। दालान लऽग पहुंचि के भुटकुन बाबू के मोन पड़लनि जे घूटरक माथ पर ने पाग छनि ने देह पर तौनी। ओ घूटर कें कहलखिन “जाह ! पाग तौनी कहाँ लेलहुं, जाउ पेटी मे सॅ निकालि के पहिर लियऽ आओर झट दऽ दलान पर आबि जाउ। कन्यागत के बड़ अगुताइ छनि”।
घूटर अपन कोठली मे घूरि एलाह आओर चैकी तर सॅ पेटी घीचि के खोललन्हि। खोलैत देरी मोन एकदम सॅ बेकाबू भऽ गेलैन्ह। उपरहि मे राखल धबधब उज्जर दोपटा पर यशोमायाक तरहथीक सिनुरक थाप आंकल छलनि। ई थाप दइत काल, जे यशोमायाक हाथ कांपि उठल छलनि, से धक्क सॅ मोन पड़ि गेलन्हि। बुझना गेलन्हि जेना सम्मुख मे साक्षात् यशोमाया ठाढ़ छथि। सजल नेत्र सॅ कहैत छथिन।
“हे मोन राखब ! हमरा बिसरब जुनि”
घूटर आगाँ किच्छु नहि सोचि सकलाह। दोपटा उठा के ओढ़ि लेलन्हि आओर दन्न सॅ घर सॅ बहरा गेलाह। सोझॅंहिं दालान पर आबि के स्थिर आओर दृढ़ स्वर मे एतबहि कहलखिन
“हम आज्ञा नहि दऽ सकब। अपने सुनल ? हम आज्ञा नहि दैत छी - - किन्नहु नहि देब !”
दू घंटाक बाद, घूटर जखनि कालीगंज दिस जाइ वला रेलगाड़ी मे बैसलाह, तखनहुं दोपटा ओढ़नहि छलाह।
-----------------------
गिरिजानन्द सिंह
नवरतन कोठी, 2005
Posted by girijanand sinha at 5:59 AM 1 comment:
Subscribe to: Posts (Atom)


text:
एकटा मसोमात छलीह आ’ हुनका एकेटा बेटा छलन्हि। ओ’ छल बड्ड चुस्त-चलाक।
एक दिनुका गप अछि। ओ’ स्त्री जे छलीह, अपना बेटाकेँ बगिया बना कए देलखिन्ह। ओहि बालककेँ बगिया बड्ड नीक लगैत छलैक। से ओ’ एहि बेर ओ’ एकटा बगिया बाड़ीमे रोपि देलक। ओतए गाछ निकलि आएल। बगियाक गाछ, नञि देखल ने सुनल।
माय बेटा ओहि बगियाक गाछक खूब सेवा करए लगलाह। कनेक दिनमे ओहि गाछमे खूब बगिया फड़य लागल। ओ’ बच्चा गाछ पर चढ़ि कए बगिया तोड़ि कए खाइत रहैत छल।
एक दिनुका गप अछि। एकटा डाइन बुढ़िया रस्तासँ जा’ रहल छल। ओकरा मनुक्खक मसुआइ बना कए खायमे बड्ड नीक लगैत रहैक। से ओ’ जे बच्चाकेँ गाछ पर चढ़ल देखलक, तँ ओकर मोन लुसफुस करए लगलैक। आब ओ’ बुढ़्या मोनसूबा बनबए लागल जे कोना कए ई बच्चाकेँ फुसियाबी आ’ एकरा घर ल’ जा कए एकर मसुआइ बना कए खाइ।
बच्चाकेँ असगर देखि ओ’ लग गेल आ’ बच्चाकेँ कहलक-
“ बौआ एकटा बगिया हमरा नहि देब। बड्ड भूख लागल अछि।
बच्चा ओकर हाथ पर बगिया देबय लागल।
“बौआ हम हाथसँ कोना लेब बगिया हथाइन भ’ जायत”।
बच्चा बगिया माथ पर राखए लागल।
“हँ हँ माथ पर नहि राखू। मथाइन भ’ जायत”।
बच्चो छल दस बुधियारक एक बुधियार। खोइछमे बगिया देबए लागल।
”ई की करैत छी बौआ। बगिया खोँछाइन भ’ जायत, अहाँ झुकि कए बोरामे दए दिअ”।
मुदा बच्चा तँ छल गोनू झाक बुझू जे गोनू झाक मूल-गोत्रेक।
बाजल-
“नञि गए बुढ़िया। तोँ हमरा बोरामे बन्द कए भागि जेमह। माय हमरा ठग सभसँ सहचेत रहबाक हेतु कहने अछि”।
मुदा बुढ़ियो छल ठगिन बुढ़िया। ठकि फिसिया कए बोली-बाली दए कए ओकरा मना लेलक। जखने बच्चा झुकल ओ’ ओकरा बोरामे कसि कए चलि देलक। बुढ़िया रस्तामे थाकि कए एकटा गाछक छहरिमे बैसि गेलि।
कनेक कालमे ओकरा आँखि लागि गेलैक। बच्चा मौका देखि कोनहुना कए ओहि बोरासँ बाहर बहरा गेल आ’ भीजल माटि, पाथर आ’ काँट-कूस बोरामे ध’ कए ओहिना बान्हि कए पड़ा गेल।
बुढ़िया जखन सूति कए उठल आ’ बोरा ल’ कए आगू बढ़ल तँ ओकरा बोरा भरिगर बुझएलैक। मोने-मोन प्रसन्न भ’ गेलि ई सोचि जे हृष्ट-पुष्ट मसुआइ खएबाक मौका बहुत दिन पर भेटल छैक ओकरा। रस्तामे भीजल माटिसँ पानि खसए लागल तँ ओकरा लगलैक जे बच्चा लगही कए रहल अछि। ओ’ कहलक जे-
”माथ पर लहुशंका कए रहल छह बौआ। कोनो बात नहि। घर पर तोहर मसुआइ बना कए खायब हम”।
कनेक कालक बाद काँट गरए लगलैक बुढ़ियाकेँ। कहलक-
”बौआ। बिट्ठू काटि रहल छी। कोनो बात नहि कतेक काल धरि काटब”।
बुढ़्याक एकटा बेटी छलैक। गाम पर पहुँचि कए बुढ़िया ओकरा कहलक, जे आइ एकटा मोट-सोट शिकार अछि बोरामे। माय बेटी जखन बोरा खोललक तँ निकलल माटि, काँट आ’ पाथर। कोनो बात नहि।
बुढ़िया भेष बदलि पहुँचल फेरसँ बगियाक गाछ तर।
एहि बेर बच्चा ओकरा नञि चीन्हि सकल। मुदा जखन ओ’ झुकि कए बगिया बोरामे देबाक गप कहलक तँ बच्चाकेँ आशंका भेलैक।
”गए बुढ़िया। तोँही छँ ठगिन बुढ़िया”।
मुदा बुढ़िया जखन सप्पत खएलक तँ ओ’ बच्चा झुकि कए बगिया बोरामे देबए लागल। आ’ फेर वैह बात।
एहि बेर बुढ़िया कतहु ठाढ़ नहि भेल। सोझे घर पहुँचल आ’ बेटी लग बोरा राखि नहाए-सोनाए चलि गेल।बेटी जे बोरा खोललक तँ एकटा झँटा बला बच्चाकेँ देखलक। ओ’ पुछलक-
”हमर केश नमगर नहि अछि किएक”।
”अहाँक माय अहाँक माथ ऊखड़िमे दए समाठसँ नहि कुटने होयतीह। तैँ”।बच्चा तँ छल दस होसियरक एक होसियार तैँ।
बुढ़ियाक बेटी अपन केश बढ़ेबाक हेतु अपन माथ ऊखड़िमे देलन्हि, आ’ ओ’ बच्चा ओकरा समाठसँ कॉटए लागल। ओकरा मारि ओकर मासु बनेलक। बुढ़िया जखन पोख्रिसँ नहा कए आयल तँ बुढ़ियाक आगू ओ’ मासु परसि देलक।
जखने ओ’ खेनाइ पर बैसलि तँ लगमे एकटा बिलाड़ि छल से बाजि उठल-
”म्याँऊ। अपन धीया अपने खाँऊ।म्याँऊ”।
”बेटी एकरा मासु नहि देलहुँ की।तँ बाजि रहल अछि”।
ओ’ बच्चा बिलाड़िक आँगा मासु राखि देलक मुदा बिलाड़ि मासु नहि खएलक।
आब बुढ़ियाक माथ घुमल। ओ’ बेटीकेँ सोर कएलक तँ ओ’ बच्चा समाठ ल’ कए आयल आ’ ओकरा मारि देलक।
फेरसँ बच्चा बगियाक गाछ पर चढ़ि बगिया खए लागल। बड्ड नीक लगैत छल ओकरा बगिया।
2.ज्योति पँजियार
ज्योति पँजियार छलाह सिद्ध।पम्पीपुर गामक। तंत्र-मंत्र जानएबला।धर्मराज रहथि हुनकर कुलदेवता। ज्योति पँजियारक पत्नी छलीह लखिमा।
एक बेर साधुक वेष धय धर्मराज भिक्षाक हेतु अएलाह। ज्योति पँजियार लखिमाक संग गहबर बना रहल छलाह। माय सूपमे अन्न लए क’ अयलीह। मुदा साधु कहलखिन्ह जे हम तँ भीख लेब ज्योति पँजियारक हाथेटा सँ। ज्योति पँजियार मना कए देलखिन्ह जे हम गहबर बनायब छोड़ि कए नहि आयब।साधु श्राप दए देलखिन्ह जे निर्धन भ’ जयताह ज्योति पँजियार, कुष्ठ फूटि जएतन्हि हुनका।
आस्ते-आस्ते ई घटित होमय लागल। ज्योति पँजियार बहिनिक ओहिठाम चलि गेलाह। मुदा ओतय अवहेलना भेटलन्हि। ज्योति ओतय सँ निकलि गेलाह। ओइटदल गाम पहुँचि गेलाह अपन संगी लगवारक लग। एकटा त्तंत्रिक अएलाह। कहल- बारह वर्ष धरि कदलीवनमे रहए पड़त। धर्मराजक आराधना करए पड़त। गहबड़ बनाए करची रोपी ओतए। बाँसक घर बनाऊ धर्मराजक हेतु। धर्मराज दर्शन देताह, अहाँ ठीक भ’ जायब। पँजियार चललाह, रस्तामे सैनी गाछ भेटलन्हि, ओकर छहमे सुस्तेलाह पँजियार, मुदा ओ’ गाछ सुखा गेल, अरड़ा कए खसि पड़ल।कोइलीकेँ कहलन्हि जे पानि आनि दिअ, ओ’ उड़ल तँ बिहाड़ आबि गेल। कोइली मरि गेल।पँजियार उड़ि कए पहुँचि गेलाह कदली वनमे। एकटा महिसबार कहलकन्हि जे अछ्मितपुर गाम जाऊ। महिसबार छलाह धर्मराज, बनि गेलाह भेम-भौरा। एकटा व्यक्त्ति भेटलन्हि। ओ’ कहलकन्हि जे आगू वरक गाछ भेटत, ओकर पात तोड़ू।ओहि पर अहाँक सभ प्रश्नक उत्तर रहत। ई कहि ओ’ परबा बनि गेल। वरक पात तोड़लन्हि ज्योति तँ ओहि पर लिखल छल, यैह छी अछ्मितपुर। ओतुक्का राजाकेँ बच्चा नहि छलन्हि। ज्योति आशीर्वाद देलन्हि। कहलन्हि, एकटा छगर ओहि दिन पोसब जाहि दिन गर्भ ठहरि जाय। हम कदली वनसँ आयब तँ ई छगर स्वयं खुट्ट्सँ खुजि जायत। 12 बरखक बाद ज्योति कदली वनसँ चललाह। कोइलीकेँ जीवित कए देलन्हि। सुखायल धारमे पानि आबि गेल। सैनीक गाछ हरियर कचोर भ’ जीबि उठल। अछ्मितपुर गाममे राजा कहलन्हि जे छागर आ’ पुत्र दुनू एकहि दिन मरि गेल। पँजियार पाठाकेँ जिआ देलन्हि, कहलन्हि जो तोँ कदलीवनक धारमे नाओ पर चढ़ि जो, मनुक्ख रूप भेटि जयतौक। तावत राजाक पुत्र सेहो कदलीवनसँ शिकार खेला’ कए घोड़ा पर चढ़ि कए आबि गेल। ज्योति पँजियार गाम पहुँचि गेलाह गमछामे गहबर लेने।
3.राजा सलहेस
राजा सलहेस सुन्दर आ’ वीर छलाह। मोरंग नेपालमे रहैत छलाह। ओ’ दुसाध जातिक छलाह आ’ दबना नामक मोरंग राजाक मालिन सलहेससँ प्रेम करैत छलि। राजक वैद्य ओकरासँ प्रेम करैत छलाह आ’ दबनाक अस्वीकृतिसँ ओ’ आत्महत्या कए लेलन्हि। सलहेस छलाह मोरंगक तालुकदार नौरंगी बहादुर थापाक सिपाही। सलेहस छलाह मोनक राजा। सभकेँ विपत्तिमे सहायता दैत रहथि। ताहि द्वारे दबना दिशि हुनकर कोनो ध्यान नहीं छलन्हि। सभ हुनका राजा कहैत छलन्हि, से ओ’ तालुकदारकेँ पसिन्न नहीं पड़ल। एक दिन दरबारमे ओ’ सलहेसकेँ पुछलक- अहाँक नाम की? सलहेस कहलन्हि- हमर नाम छी राजा सलहेस। तखन थापा कहलकन्हि, जे अहाँ अपन नाममे राजा नहीं लगाऊ। सलहेस कहल्न्हि, जे ई पदवी छी, जन द्वारा देल पदवी। कोना छोड़ब एकरा। हमारा चोड़ियो देब लोक तँ कहबे करत।तखन थापा कहलकन्हि जे लोककेँ मना क’ दियौक। सलहेस कहलन्हि जे लोककेँ कोना मना करबैक। लोकक मोन जे ओ’ ककरा की बजाओत। निकलि गेलाह सलहेस ओतयसँ। आब नहि निमहत ई नोकरी। आइ कहैत अछि नाम छोड़य लेल, काल्हि किछु आर कहत। पितियौत बहिन रहैत छलन्हि मुंगेरमे। बहिनोइ राज दरभंगाक नोकरीमे छलाह। एम्हर कुसमी दबनाकेँ कहि देलक जे सलहेस जा’ रहल अछि मोरंग छोड़ि कय। दबना छलि कमरू-कमख्यासँ तंत्र-मंत्र सिखने। कहलक ओ’ सलहेसकेँ जे हम राजाक दरबारमे सात सय सिपाहीक सरदार चूहड़मलकेँ हटबा क’ अहाँकेँ सरदार बना देब। सैह भेल। बड़का जलसा देलक दबना, गेलक गीत-
रौ सुरहा,
बारह बरस तोरा लेल आँचर बन्हलौँ।
मुदा, केलक चोरि चूहड़मल, चोरेलक नौ लाखक रानीक हार आ’ नुका देलक सलहेसक ओछैनमे। राजाकेँ कहलक चूहड़मल जे सलहेसक घरक तलासी लेल जाय।सलहेसक गेरुआक खोलसँ खसल हार।
दबना काली मन्दिरमे तंत्र साधना शुरू कएलक। भूत-प्रेतकेँ नोतलक। खून बोकरबेलक चूहड़मलसँ।
चूहड़मल सभटा बकि देलक।
सलहेसकेँ जेलसँ छोड़ि देल गेल आ’ ओकर ओहदा बढ़ा देल गेल। चूहड़मलकेँ भेलैक जेल।
दबना आ’ सलहेस विवाह कए खुशीसँ रहय लगलाह।
4.बहुरा गोढ़िन नटुआदयाल
एकटा छलि बहुरा गोढ़िन आ’ एकटा छलाह नटुआ दयाल।
बहुरा गोढ़िन नर्त्तकी छलि आ’ ओकरा जादू अबैत छलैक।
नटुआ दयाल बहुरा गोढ़िनक प्रशंसक छल किएक तँ ओ’ छल प्रेमी, बहुरा गोढ़िनक पुत्रीक।
छल ओहो तांत्रिक।
कमला-बलानक कातक केवटी छलि बहुरा, बखरी, बेगूसरायक रहनिहारि।
हकलि छलि ओ’ कमरू सँ सीखलक जादू।
दुलरा दयाल छल मिथिला राज्यक भरौड़क राजकुमार, ओकरे नाम छल नटुआ दयाल।
नृत्य जे ओ’ बहुरासँ सिखलक तँ सभ नामे राखि देलकैक ओकर नटुआ।
नटुआ दयालक गुरू छलाह मंगल।
सिद्ध पुरुष।
अकाशमे बिन खुट्टीक धोती टँगैत छलाह, सुखला पर उतारैत छलाह।
बहुरा गाछ हँकैत छलि, जकरासँ झगड़ा भेल ओकरा सुग्गा बना पोसि लैत छलीह।
कमला कातमे रहैत छलाह आ’ भजैत छलाह,
कमलेक आसन,ओहीमे बास हे कमला मैय्या।
बहुरा वरकेँ मारि सीखने छल जादू। राजकुमारक विवाहक प्रस्तावकेँ नहि ठुकरा सकलि मुदा। बरियाती दरबज्जा लागल तँ भ’ गेलैक कह सुनी आ’ सभकेँ बना देलक ओ’ बत्तु।
मंत्री मल्लक एक आँखिक रोश्नी खतम।आहि रे बा।
व्यापारी जयसिंह छल मोहित महुराक बेटी पर,ओकरे खड्यंत्र।आहि रे बा।
गुरू लग गेल राजकुमार आ’ आदेश भेलैक, जो कामाख्या, सीखय लेल
षट् नृत्य, आ’ जादू।
चण्डिका मंदिरमे योगिनीसँ षट्नृत्य सिखलक आ’ आदेश भेलैक संरया ग्रामक भुवन मोहिनीसँ षट् नृत्यक एक अंग सीखबाक।
ओहि गामक सिद्ध देवी रहथि वागेश्वरी।
नरबलि चढैत छल ओतय। दैत्य अबैत छल ओतय।
सिखलक राजकुमार सिद्ध नृत्य अनहद आ’ आज्ञा चक्र।
करिया जादूकेँ काटय बला मंत्रफुकलक राजकुमारक कानमे।
कमला बलानमे आयल राजकुमार।
बहुरा सुखेलक धारक पानि।
राजा पता लगेलक जूकियासँ, अनलक बहुराकेँ, मुदा ओ’ तँ लगा देलक दोष राजकुमार पर। यज्ञ भेल तैयो कमलामे पानि नहि आयल, नटुआ पठेलक सभटा पानिकेँ पताल?
नटुआकेँ पकड़ि कय आनल गेल। ओ’ अपन नृत्यसँ जलाजल केलक कमलाकेँ।मुदा कहलक बहुराकेँ माफी दियौक।
बहुरा कहलक आब तोँ भेलह हमर बेटीक योग्य।
आबह बरियाती ल’कय।
नटुआ बरियाती ल’ क’ पहुँचल।
तीटा पान अयलैक,एक कमलाक पानिक हेतु,दोसर बहुराकेँ माफ करबाक
हेतु।
आ’ तेसर ओकर बेटीसँ व्याह करबाक हेतु।
तीनूटा पान उठेलक नटुआ आ’ शुरू भेल गीत-नाद।
पियास लगलैक नटुआकेँ शिष्य झिलमिलकेँ पठेलक इनार पर।
डोरी छोट भय गेलैक। अपने गेल नटुआ डोरी पैघ भ’ गेलैक।
फूलमती छलि ओतय,पतिक प्रतिभासँ प्रसन्न छलि ओ’।
मल्लक आँखि ठीक कएलक बहुरा।
कमला पहुँचल कनियाँक संग नटुआ, मुदा आहि रेबा।
नटुआकेँ चक्कू मारलक बहुरासँ दूर भेल ओकर शिष्य।
मुदा नटुआ चढ़ेने छल पटोर कमला मैय्याकेँ।
कमलाक धार खूने-खूनामे।
मुदा कामाख्याक जदूगरनी अयलीह आ’ जीवति कएलन्हि नटुआकेँ।
दुश्मनक बलि चढ़ेलक कमलाकेँ।
5.महुआ घटवारिन
महुआ घटवारिन परी जेकाँ सुन्दरि छलीह,जेना गूथल आँटामे एक चुटकी केसर, मुदा सतवंती छलीह। बाप गँजेरी शराबी आ’ माय सतमाय,मैभा महतारी, नजरि चोर। घरमे सतमायक राज छल। सोलह बरखक भय गेल रहथि मुदा हुनकर बियाहक चिंता ककरो नहि रहैक। परमान नदीक पुरनका घाटक मलाह प्र्रर्थना करैत छथि जे महुआक नावकेँ किनार लगा दियौक।
साओन-भादवक, भरल धार,
कम वयसक महुआ नहि जाऊ,
एहि राति खेबय लेल नाव।
नोन चटा केँ किए नहि मारलँह,
पोसलँह एहि दिन खातिर।
मुदा सतमाय साओन-भादवक रातिमे पथिककेँ घाट पार करबाबय लेल महुआकेँ पठा देलक। महुआ बिदा भेलि आ’ बीच रस्तामे अपन सखी-बहिनपा फूलमतीसँ भरि राति गप करैत रहल।
केहन माय अछि जे रातिमे घाट पार करेबाक लेल कहैत अछि। माय ईहो कहलक जे पथिक पाइबला होय आ’ बूढ़ होय तँ ओकरा तेल-मालिस करबामे कोनो हर्ज नहि। ओकर मोनमे जे होय भेल तँ ओ’ पिते समान, ओकरा जेबीसँ चारि पाइ निकालि लेल जाय, अहीमे बुधियारी अछि। फूलमती कहलक- घबरायब नहि। जरेने रहू प्रेमक आगि , ओकरा लेल जे मोरंगमे आँगुर पर दिन गानि रहल अछि।
मोरंगक नाम सुनि महुआ उदास भय गेलि। ओ’ फागुनमे आयत।
भोरहरबा ओ’ गामपर पहुँचल आ’ माय दस बात कहलकैक। बाप नशामे आयल तँ माय ओकरो लात मारि भगा देलकैक। तखने हरकारा आयल आ’ मायक कानमे संदेश देलक। महुआ मायकेँ कहलक जे अहाँ जे कहब से हम करब। वणिक् क आदमी आयल छल,ओकरा संग महुआ घाट पर पहुँचल। वणिक् दू सिपाहेक संग नावमे बैसल। महुआ नाव खेबय लागलि। मुदा ओकरा नहि बूझल रहय जे ओकरा बेचि देल गेल छैक। सिपाही ओकरासँ पतवारि छीनि लेलक। सौदागर ओकरा कोरामे बैसाबय चाहलक, तँ ओ’ छरपटाय लागलि। सिपाही कहलक जे सभटा पाइ चुका देल गेल अछि, अहाँकेँ कोनो मँगनीमे नहि लय जा रहल छथि। महुआ स्थिर भय गेलीह। ओ’ सभ बुझलक जे महुआ मानि गेल अछि। तखने महुआ धारमे कूदि पड़लि। उल्टा धारमे मोरंग दिशि निकलि जाय चाहलक महुआ, जतय ओकर प्रेमी अछि, ओकरा लेल सात पालक नाव लेने। सौदागरक छोटका सिपाही महुआकेँ प्रेम करय लागल छल, ओहो कूदि गेल कोशिकीक धारमे, दूनू डूबि गेल।
अखनो साओन-भादवक धारमे कोनो घटवारकेँ कखनो देखा पड़ैत छैक महुआ। कोनो खिस्सा वचनहारकेँ देखा जाइत अछि ओ’, आ’ शुरू भय जाइत अछि , एकटा छलीह महुआ घटवारिन..............................।
6.डाकूरौहिणेय
मगध देशमे अशोकक पिता बिम्बिसारक राज्य छल। संपूर्ण शांति व्याप्त छल मुदा एकटा डाकू रौहिणेयक आतंक छल।ओकर पिता रहय डाकू लौहखुर। मरैत-मरैत ओ’ कहि गेल जे महावीर स्वामीक प्रवचन नहि सुनय आ’ जौँ कतओ प्रवचन होय तँ अप्पन कान बन्द क’ लय, अन्यथा बर्बादी निश्चित होयत। रौहिणेय मात्र पाइ बला के लुटैत छल आ’ गरीबकेँ बँटैत छल,ताहि द्वारे गामक लोक ओकर मदति करैत रहय आ’ ओ’ पकड़ल नहि जा सकलछल। एक बेर तँ ओ’ अप्पन संगीक संग वाटिकामे पाटलिपुत्रक सभसँ पैघ सेठक पुतोहु मदनवतीक अपहरण कय लेलक, जखन ओकर पति फूल लेबाक हेतु गेल रहय। जखन ओकर पति आयल तँ रौहिणेयक संगी ओकरा गलत जानकारी दय भ्रममे दय देलकैक। ओकरा बाद सुभद्र सेठक पुत्रक विवाह रहय।बराती जखन लौटि रहल छल तखन रौहिणेय सेठानी मनोरमाक भेष बनेलक आ’ ओकर संगी नर्त्तक बनि गेल।नकली नर्त्तक जखन नाचय लागल, तखन रौहिणेय भीड़मे कपड़ाक साँप चूड़ि देलक। रौहिणेय गहनासँ लदल वरकेँ उठा निपत्ता भय गेल। राजा शहरक कोतवालकेँ बजेलक।ओ’ तँ रौहिणेयकेँ पकड़बामे असमर्थता व्यक्त कएलक,आ’ कोतवाली छोड़बाक बातो कएलक। मंत्री अभयकुमार पाँच दिनमे डाकू रौहिणेयकेँ पकड़ि कय अनबाक बात कहलक। राजा ततेक तामसमे छलाह जे पाँच दिनका बाद डाकू रौहिणेयकेँ नहि अनला उत्तर अभयकुमारकेँ गरदनि काटि लेबाक बात कहलन्हि।
डाकू रौहिणेयकेँ सभ बातक पता चलि गेल छलैक।अभयकुमार जासूस सभ लगेलक। रौहिणेयकेँ मोनमे अयलैक जे सेठ साहूकार बहुत भेल आब किए नहिराजमहलमे डकैती कएल जाय। ओ’ राजमहल रस्ता पर चलि पड़ल। रस्तामे वाटिकामे महावीरस्वामीक प्रवचन चलि रहल छल। रौहिणेय तुरत अपन कान बन्द कए लेलक। मुदा तखने ओकरा पैरमे काँट गरि गेलैक। महावीर स्वामी कहि रहल छलाह-“देवता लोकनिकेँ कहियो घाम नहि छुटैत छन्हि।हुनकर मालाक फूल मौलाइत नहि अछि,हुनकर पैर धरती पर नहि पड़ैत छन्हि आ’ हुनकर पिपनी नहि खसैत छन्हि। “
तावत रौहिणेय काँट निकालि कान फेर बन्न कए लेलक आ’ राजमहलक दिशि चलि पड़ल।राजमहलमे सभ पहड़ेदार सुतल बुझाइत छल।मुदा ई अभयकुमारक चालि रहय।ओकर जासूस बता रहल रहय जे डाकू नगर आ’ महल दिशि आबि रहल अछि।
जखने ओ’ महलमे घुसैत रहय तँ पहरेदार ललकारा देलक। ओ’ छड़पिकय कालीमंदिर मे चलि गेल। सिपाही सभ मंदिरकेँ घेरि लेलक। ओ’ जखन देखलक जे बाहरसँ सभ घेरने अछितँ सिपाहीक मध्यसँ मंदिरक चहारदिवारी छड़पि गेल।मुदा ओतहु सिपाही सभ छल आ’ ओ’ पकड़ल गेल। राजा ओकरा सूली पर चढ़ेबाक आदेश देलकैक।मुदा मंत्री कहलन्हि जे बिना चोरीक माल बरामद केने आ’ बिना चिन्हासीक एकरा कोना फाँसी देल जाय।रौहिणेय मौका देखि कय गुहार लगेलक जे ओ’ शालि
गामक दुर्गा किसान छी,ओकर घर परिवार ओहि गाममे छैक।ओ’तँ नगर मंदिर दर्शनक हेतु आयल छल,ततबेमे सिपाही घेरि लेलकैक। राजा ओहि गाममे हरकारा पठेलक,मुदा ग्रामीण सभ रौहिणेयसँ मिलल छल।सभ कहलकैक जे दुर्गा ओहि गाममे रहैत अछि मुद तखन कतहु बाहर गेल छल। अभयकुमार सोचलक जे एकरासँ गलती कोना स्वीकार करबाबी।से ओ’ डाकूकेँ नीक महलमे कैदी बनाकय रखलक।डाकू महाराज ऐश आराममे डूबि गेलाह।
अभयकुमार एक दि न डाकूकेँ खूब मदिरा पिया देलन्हि।ओ’जखन होशमे आयल तँ चारू कातगंधर्व-अप्सरा नाचि रहल छल।
ओ’ सभ कहलकैक जे ई स्वर्गपुरी थीक आ’ इन्द्र रौहिणेयसँ भेँट करबाक हेतु आबत बला रहथि। रौहिणेय सोचलक जे राजा हमरा सूली पर चढ़ा देलक।मुदा ओ’ सभतँ मंत्रीक पठाओल गबैया सभ छल। तखने इंद्रक दूत आयल आ’ कहलक जे रौहिणेयकेँ देवताक रूप मे अभिषेक होयतैक,मुदा ताहिसँ पहिने ओकरा अपन पृथवीलोक पर कएल नीक-अधलाह कार्यक विवरण देबय पड़तैक।तखन रौहिणेयकेँ भेलैक जे सभटा पाप स्वीकार कय लय।मुदा तखने ओ देखलक जे दैव लोकक जीव सभ घामे-पसीने अछि,माला मौलायल छैक,पैर धरती पर छैक आ’पिपनी उठि-खसि रहल छैक।ओ’ अपनपुण्यक गुणगाण शुरू कए देलक।अभयकुमार राजाकेँ कहलक जे अहाँ जौँ ओकरा अभयदान दय देबैक तँ ओ’ सभटा गप्प बता देत। सैह भेलैक। रौहिणेय नगरक बाहरक अपन जंगलक गुफाक पता बता देलकैक,जतय सभटा खजाना आ’ अपहृत व्यक्ति सभ छल। राजा कहलन्हि जे किएक तँ ओकरा अभयदान भेटि गेल छैक ताहि हेतु ओ’ सभ संपदा राखि सकैत अछि।मुदा रौहिणेय कोनोटा वस्तु नहि लेलक।ओ’ कहलक जे जाहि महावीरस्वामीक एकटा वचन सुनलासँ ओकर जान बचि गलैक,तकरदीक्षा लेत आ’ ओकर सभटा वचन सुनि जीवन धन्य करत।
एकटा गोपालक छल। तकर एकटा बेटा छल। ओकर कनियाँ पुत्रक जन्मक समय मरि गेलीह। बा बच्चाक पालन कएलन्हि। मुदा ओऽ बच्चा छल महामूर्ख। जखन ओऽ बारह वर्षक भेल तखन ओकर विवाह भए गेल। मुदा ओऽ विवाहो बिसरि गेल।
बुढ़िया बाकेँ काज करएमे दिक्कत होइत छलन्हि। से ओऽ बुझा-सुझाकेँ ओकरा कनियाकेँ द्विरागमन करा कए अनबाक हेतु कहलन्हि। बा ओकरा गमछामे रस्ता लेल मुरही बान्हि देलन्हि। रस्तामे बच्चाकेँ भूख लगलैक। ओऽ गमछासँ मुरही निकालि कए जखने मुँहमे देबए चाहैत छल आकि मुरही उड़ि जाइत छल। बच्चा बाजए लागल- आऊ, आऊ उड़ि जाऊ।
लगमे बोनमे एकटा चिड़ीमार जाल पसारने छल, मुदा बच्चाक गप सुनि कए ओकरा बड्ड तामस उठलैक। ओकरा लगलैक जेना ई बच्चा ओकर चिड़ैकेँ उड़ाबए चाहैत अछि। चिड़ीमार बच्चाकेँ पकड़ि कए पुष्ट पिटान पिटलक। बच्चा पुछलक- हमर दोख तँ कहू? चिड़ीमार कहलक- एना नहि। एना बाजू। आबि जो। फँसि जो।
आब बच्चा सैह बजैत आगू जाए लागल। आब साँझ भए रहल छल। बोन खतम होएबला छल। ओतए चोर सभ चोरिक योजना बनाए रहल छलाह। ओऽ सभ सुनलन्हि जे ई बच्चा हमरा सभकेँ पकड़ाबए चाहैत अछि। से ओऽ लोकनि सेहो ओकरा पुष्ट पिटान पिटलन्हि। बच्चा फेर पुछलक- हम बाजी तँ की बाजी? चोरक सरदार कहलक- बाज जे एहन सभ घरमे होए।
आब बच्चा यैह कहैत आगाँ बढ़ए लागल। आब श्मसानभूमि आबि गेल। एकटा जमीन्दारक एकेटा बेटा छलैक। से मरि गेल छल आऽ सभ ओकरा डाहबाक लेल आबि रहल छलाह। ओऽ लोकनि बच्चाक गप पर बड़ कुपित भेलाह आऽ ओकरा पुष्ट पिटलन्हि। फेर जखन बच्चा पुछलक जे की बाजब उचित होएत तँ सभ गोटे कहलखिन्ह जे एना बाजू- एहन कोनो घरमे नहि होए। बच्चा यैह गप बाजए लागल। आब नगर आबि गेल छल आऽ राजाक बेटाक विवाहक बाजा-बत्ती सभ भए रहल छल। बरियाती लोकनि बच्चाकेँ कहैत सुनलन्हि जे एहन कोनो घरमे नहो होए तँ ओऽ लोकनि क्रोधित भए फेर ओहि बच्चाकेँ पिटपिटा देलखिन्ह। जखन बच्चा पुछलक जे की बजबाक चाही तँ सभ कहलकन्हि जे किछु नहि बाजू। मुँह बन्न राखू।
बच्चा सासुर आबि गेल। ओतए नहिये किछु बाजल नहिये किछु खएलक, कारण खएबामे मुँह खोलए पड़ितैक। भोरे सकाले सासुर बला सभ अपन बेटीकेँ ओहि बच्चाक संग बिदा कए देलन्हि। रस्तामे बड्ड प्रखर रौद छलैक। ओऽ सुस्ताए लागल। मुदा कलममे सेहो बड्ड गुमार छलैक। कनियाकेँ बड्ड घाम खसए लगलैक आऽ ताहिसँ ओकर सिन्दूर धोखरि गेलैक। बच्चाकेँ भेलैक जे सासुर बला ओकरासँ छल कएलक आऽ ओकरा भँगलाहा कपार बला कनियाँ दए जाइ गेल अछि। एहन कनियाँकेँ गाम पर लए जाय ओऽ की करत। ओऽ तखने एकटा हजामकेँ बकरी चरबैत देखलक। ओकरासँ अपन पेटक बात कहबाक लेल अपन मुँह खोललक आऽ सभटा कहि गेल। हजाम बुझि गेल जे ई बच्चा मूर्खाधिराज अछि। ओऽ ओकरा अपन दूध दए बाली बकड़ीक संग कनियाँक बदलेन करबाक हेतु कहलक। बच्चा सहर्ष तैयार भए गेल। आगू ओऽ बच्चा सुस्ताए लागल आऽ खुट्टीसँ बकड़ीकेँ बान्हि देलक। बकड़ी पाउज करए लागल तँ बच्चाकेँ भेलैक जे बकड़ी ओकर मुँह दूसि रहल अछि। ओऽ ओकरा हाट लए गेल आऽ कदीमाक संग ओकरो बदलेन कए लेलक। गाम पर जखन ओऽ पहुँचल तँ ओकर बा बड्ड प्रसन्न भेलीह। हुनका भेलन्हि जे कनियाँक नैहरसँ सनेसमे कदीमा आएल अछि। मुदा कनियाँकेँ नहि देखि तकर जिगेसा कएलन्हि तँ बच्चा सभटा खिस्सा सुना देलकन्हि। ओऽ माथ पीटि लेलन्हि। मुदा बच्चा ई कहैत खेलाए चलि गेल जे कदीमाक तरकारी बना कए राखू।
8.कौवा आ फुद्दी
एकटा छलि कौआ आऽ एकटा छल फुद्दी। दुनूक बीच भजार-सखी केर संबंध। एक बेर दुर्भिक्ष पड़ल। खेनाइक अभाव एहन भेल जे दुनू गोटे अपन-अपन बच्चाकेँ खएबाक निर्णय कएलन्हि। पहिने कोआक बेर आयल। फुद्दी आऽ कौआ दुनू मिलि कए कौआक बच्चाकेँ खाऽ गेल। आब फुद्दीक बेर आयल। मुदा फुद्दी सभ तँ होइते अछि धूर्त्त।
“अहाँ तँ अखाद्य पदार्थ खाइत छी। हमर बच्चा अशुद्ध भए जायत। से अहाँ गंगाजीमे मुँह धोबि कए आबि जाऊ”।
कौआ उड़ैत-उड़ैत जंगाजी लग गेल-
“हे गंगा माय, दिए पानि, धोबि कए ठोढ़, खाइ फुद्दीक बच्चा”।
गंगा माय पानिक लेल चुक्का अनबाक लेल कहलखिन्ह।
आब चुक्का अनबाक लेल कौआ गेल तँ ओतएसँ माटि अनबाक लेल कुम्हार महाराज पठा देलखिन्ह्। खेत पर माटिक लेल कौआ गेल तँ खेत ओकरा माटि खोदबाक लेल हिरणिक सिंघ अनबाक लेल विदा कए देलकन्हि। हिरण कहलकन्हि जे सिंहकेँ बजा कए आनू जाहिसँ ओऽ हमरा मारि कए अहाँकेँ हमर सिंघ दऽ दए। आब जे कौआ गेल सिंघ लग तँ ओऽ सिंह कहलक- “हम भेलहुँ शक्त्तिहीन, बूढ़। गाञक दूध आनू, ओकरा पीबि कए हमरामे ताकति आयत आऽ हम शिकार कए सकब”।
गाञक लग गेल कौआ तँ गाञ ओकरा घास अनबाक लेल पठा देलखिन्ह। घास कौआकेँ कहलक जे हाँसू आनि हमरा काटि लिअ।
कौआ गेल लोहार लग, बाजल-
“हे लोहार भाञ,
दिअ हाँसू, काटब घास, खुआयब गाय, पाबि दूध,
पिआयब सिंहकेँ, ओऽ मारत हरिण,
भेटत हरिणक सिंघ, ताहिसँ कोरब माटि,
माटिसँ कुम्हार बनओताह चुक्का, भरब गङ्गाजल,
धोब ठोर, आऽ खायब फुद्दीक बच्चा”।
लोहार कहलन्हि, “हमरा लग दू टा हाँसू अछि, एकटा कारी आऽ एकटा लाल। जे पसिन्न परए लए लिअ”।
कौआकेँ ललका हाँसू पसिन्न पड़लैक। ओऽ हाँसू धीपल छल, जहाँ कौआ ओकरा अपन लोलमे दबओलक, छरपटा कए मरि गेल।
9.नैका बनिजारा
शोभनायका छलाह एकटा वणिकपुत्र। हुनकर विवाह तिरहुतक कोनो स्थानमे बारी नाम्ना स्त्रीसँ भेल छलन्हि। शोभा द्विरागमन करबा कए कनियाँकेँ अनलन्हि, आऽ बिदा भए गेलाह मोरंगक हेतु व्यापार करबाक लेल। पत्नीक संग एको दिन नहि बिता सकल छलाह। रातिमे एकटा गाछक नीचाँमे जखन ओऽ राति बितेबाक लेल सुस्ता रहल छलाह, तखन हुनका एकटा ध्वनि सुनबामे अएलन्हि। एकटा डकहर अपन भार्याक संग ओहि गाछ पर रहैत छल। दुनू गोटे गप कए रहल छलाह, जे ओऽ राति बड़ शुभ छल आऽ ओहि दिन पत्नीक संग जे रहत तकरा बड्ड प्रतिभावान पुत्रक प्राप्ति होएतैक।
ई सुनतहि शोभा घर पहुँचि गेल भार्या लग। लोकोपवादसँ बचबाक लेल पत्नीकेँ अभिज्ञानस्वरूप एकटा औँठी दए देलन्हि आऽ चलि गेलाह मरंग। ओतए १२ बर्ख धरि व्यापार कएलन्हि, आऽ तेरहम बर्ख बिदा भेला घरक लेल।
एम्हर ओकर कनियाक बड़ दुर्गति भेलैक। ओऽ जखन गर्भवती भए गेलीह, सासु-ससुर घरसँ निकालि देलकन्हि हुनका। मुदा ओकर दिअर जकर नाम छल चतुरगन, ओकरा सभटा कथा बुझल छलैक। ओतए रहय लगलीह ओऽ। जखन शोभा घुरल तखन सभ रहस्य बुझलकैक आऽ सभ हँसी खुशी रहए लागल।
तब बारी रे कानय जार बेजारो कानै रे ना।
दुर्गा गे स्वामी के लैके कोहबर घर लेवा ने
केलही रे ना।
कोहबर घर से हमरो निकालियो देलकइ रे ना
दुर्गा गे केना बचबै अन्न-पानी बिन केना
रहबइ रे ना।
10.डोकी डोका
एक टा छल डोका आऽ एकटा छल डोकी।
दुनूमे बड्ड प्रेम। डोकी कहए तरेगण लए आऊ, तँ डोका तरेगण आनएमे सेकेण्डक देरी भए जाए तँ ठीक मुदा मिनटक देरी नञि होमय दैत छल।
सियारकेँ रहए ईर्ष्या दुनूसँ। से ओऽ कनही सियारिनसँ मिलि गेल आऽ एक दिन जख्नन डोका आऽ डोकी एक्के थारीमे भोजन कए रहल छल, तखन डोकाकेँ बजेलक। एम्हर-ओम्हरक गप कए ओकरा बिदा कए देलक। फेर डोकीकेँ बजेलक ओऽ सियरबा। पुछलक जे अहाँ दुनू गोटेमे बड़ प्रेम अछि, मुदा डोका जे कहलक ताहिसँ तँ हमरा बड़ दुःख भेल। लागए-ए जे ओकर मोन ककरो आन पर छैक। आर किछु पूछए लागल डोकी तावत ओऽ सियरबा पड़ा गेल।
आब डोकी घरमे हनहन-पटपट मचा देलक। डोका लकड़ी काटय बोन दिशि गेल। घुरल नहि। भोरमे एकटा जोगी आएल तँ ओकरासँ डोकी पुछलक जे ई की भेल? जोगिया कहलक जे ई अछि पूर्व जन्मक सराप। जखने अहाँ डोकी पर विश्वास छोड़ब डोका छोड़ि कए चलि जाएत मुदा सातम दिन भेटि जाएत।
मुदा डोकी निकलि गेलि डोकाकेँ ताकए। बगुला भेटलैक डोकीकेँ कहलकैकरुकि जाऊ एहि राति। फेर सियरबा, वटवृक्ष, मानसरोवरक रस्तामे बोनमे हाथी सभ कहलकैक जे एक एक राति रुकि कए जाऊ मुदा डोकी नहि रुकलि। फेर भेटल मूस। ओऽ कहलक जे हमरा संग चलू, हम महल लए जायब, खिस्सा सुनाएब छह रातिक बाद सातम राति बीतत आऽ डोका भेटत। खिस्सा सुनबैत महल दिशि विदा भेल दुनू गोटे। मूस कहलक जे अहाँ हँ-हँ कहैत रहब खिस्साक बीचमे। मूसक खिस्सा कनेक नमगर रहए। डोकी बीचमे हँ कहब बिसरि गेलि। आऽ तकर बाद मूस सेहो खिस्सा बिसरि गेल। कतबो मोन पाड़य चाहलक मुदा मोन नहि पड़लैक। फेर आगू बढ़ल दुनू गोटे। एकटा दीबारिमे भूर कए दुनू गोटे सुरंगमे पहुँचल, तँ दू राति धरि चलैत रहल तखन महल आयल। ओतए डोकी हलुआ बनबए लेल लोहियामे समान देलक आऽ कनेक पानि आनए लेल बाहर गेल तँ मूसकेँ रहल नञि गेलैक आऽ ओऽ लोहियामे मुँह दए देलक आऽ मरि गेल। डोकी घुरि कए ई देखलक तँ कुहड़ि उठल।
बगुला छोड़ल सियरबा छोड़ल
छोड़ल वटक वृक्ष
हाथी सन बलगर
पकड़ल ई मूस।
मूस भैयाक संग लेल बीतल छह राति,
सातम रातिमे ओऽ प्राण गमेलन्हि
आऽ ओकर साँस टुटए लगलैक, मुदा तखने दरबज्जा खुजल आऽ कुरहड़ि लेने डोका हाजिर।
11.रघुनी मरर
चित्र: ज्योति झा चौधरी
देवदत्त, काशीराम आऽ रघुनी मरर तीन भाँय। गाय चराबए जाथि। एक बेर अकाल आयल तँ रघुनी भागि कए सहरसाक बनमां प्रखण्डक बिदिया बरहमपुर गाममे अपन डेरा खसेलन्हि।एतए जमीन्दार रहथि जुगल आऽ कमला प्रसाद। जुगल प्रसाद एक बेर दंगल करेने छलाह, ओहि दंगलकेँ जितने छलाह रघुनी। रघुनी हुनके लग गेलाह। एक सय बीघा जमीन देलन्हि जुगल प्रसाद हुनका। सुगमां गाममे बथान बनओलन्हि रघुनी। खेती करथि आऽ परिवारसँ दूर सुगमा गाममे रहथि।
एम्हर जुगल प्रसादक घरमे कलह भेल आऽ अपन जमीन-जत्था ओऽ गागोरी राजकेँ बेचि देलन्हि। रघुनीकेँ जखन ई पता चललन्हि तँ हुनका बड्ड दुख भेलन्हि।
एक दिन संगीक संग रघुनी नाच देखबाक लेल सिमरी गामक चौधरीक दलान पर गेल। चौधरी नाचक बाद नटुआकेँ औँठी आऽ दुशाला देलखिन्ह। रघुनी नटुआकेँ कहलखिन्ह जे बथान परसँ अपन पसिन्नक एक जोड़ी गाय हाँकि लिअ। नटुआ खुशीसँ दू टा निकगर गाय हाँकि अनलक आऽ खुशीसँ चौधरीकेँ देखेलक। मुदा चौधरीकेँ बुझेलए जे रघुनी हुनका नीचाँ देखबए चाहैत छथि। मुदा सोझाँ-सोँझी भिरबाक हिम्मत तँ छलए नहि।
से चौधरी देवी उपासक जादूक कलाकार मकदूम जोगीसँ भेँट कएलक। ओऽ जोगीकेँ कहलक जे रघुनीकेँ हमर नोकर बना दिअ। जोगी सरिसओ फूकि छिटलक मुदा रघुनी छल देवी भक्त से जोगीक जादू नहि चललैक।
चण्डिकाक सिद्धि कएलक जोगी आऽ रघुनी पर जादू सँ सए टा बाघसँ घेरबा कए मारि देलक। मुदा भक्त छल रघुनी से चण्डिकाक बहिन कामाख्या आबि रघुनीकेँ जिया देलन्हि। दोसर जादू लेल जोगी सरिसओ मन्त्राबए लेल जे सरिसओ मुट्ठीमे लेलक तँ मुट्ठी बन्दक-बन्दे रहि गेलैक।
फेर चौधरीकेँ पता चललैक जे रघुनी गागोरी राजाक लगान नहि देने अछि। से ओऽ राजा लग गेल आऽ कहलक जे रघुनी ने तँ अपने लगान देने अछि आऽ उनटले लोक सभकेँ लगान देबासँ मना कए रहल अछि।
गाम पर रघुनी नहि रहए आऽ सिपाही सभ ओकर भाए देवदत्त मररकेँ लए विदा भए गेलाह। रस्तामे केजरीडीह लग देवदत्त रघुनीकेँ देखलन्हि, रघुनी सेहो देवदत्तकेँ देखलन्हि। मुदा सिपाही सभ रघुनीकेँ नहि देखि सकलाह। मुदा जखन राजा देवदत्तकेँ काल कोठरीमे दए सिपाही सभकेँ ओकरा मारबाक लेल कहलक तँ उनटे जे कोड़ा चलबय तकरे चोट लागए। फेर राजा देवदत्तसँ कहलक जे गलती भेल आब अहाँ जे कहब सैह हम करब। देवदत्तक कहला अनुसार जे रैयत लगान नहि भरलाक कारणसँ जहलमे रहथि से छोड़ि देल गेलाह आऽ राजा रघुनी मररसँ सेहो माफी मँगलन्हि।
12.जट-जटिन
महाराज सिव सिंह (१४१२-१४४६) मिथिलाक राजा छलाह। विद्यापति हुनके शासनकालमे भेल छलाह आऽ राजा शिव सिंह आऽ हुनकर रानी लखिमा रानी हुनकासँ बड़ प्रेम करैत रहथि। एक टा जयट वा जट नाम्ना बड़ पैघ संगीतकार सेहो छलाह ओहि समयमे। राजा शिव सिंह हुनकासँ विद्यापतिक गीतकेँ राग-रागिनीमे बन्हबाक लेल कहने रहथि। वैह जयट जट-जटिन नाटकक रचना कएलन्हि आऽ जटक भूमिका सेहो कएने छलाह। साओन-भादवक शुक्ल-पक्षक रातिमे ई नाटक स्त्रीगण द्वारा होइत अछि।
जट छथि पहिरने पुरुष-परिधान आऽ जटिन पहिरने छथि छिटगर नूआ। आऽ देखू दुनू गोटे अपना संग अपन-अपन संगीकेँ लए आबि गेल छथि।
बियाहक पहिल सालक साओन, जटिन जाए चाहैत छथि नैहर मुदा धारमे बाढ़ि छैक, हे माय कोनो नौआ-ठाकुर-ब्राह्मण आकि पैघ भाए केर बदलामे छोटका भायकेँ पठबिहँ बिदागरीक लेल नञि तँ सासुर बला सभ बिदागरी आपिस कए देत। जाहि नवकनियाँकेँ नैहर नहि जाय देल गेल ओऽ अपन पतिकेँ कहैत छथि जे जट-जटिनक नृत्यमे तँ भाग लेबए दिअ। मुदा वर झूमर खेलाएबसँ मना कए दैत छथि, तखन ओऽ घामक बहन्ना बनाए दूर भए जाइत छथि।
जट-जटिन बीचमे छथि आऽ दुनूक संगीमे बहस चलि रहल अछि।
-चलू झूमर खेलाए।
-कोन पातपर चढ़ि कए।
-पुरैनीक।
जट-जटिनमे विआह होए बला अछि, मुदा जट किछु बातपर अड़ि गेल, जेना धानक शीस जेकाँ लीबि कए चलत जटिन, किछु देखावटी विरोधक बाद जटिन सभटा मानि जाइत छथि। फेर दुनू गोटे विआह कए लैत छथि। फेर भोर होइत अछि, जटिन कहित छथि जे जाए दिअ, अँगना बहारबाक अछि, मुदा जटा कहैत छथि जे अँगना मए-बहिन बहाड़ि लेत।
फेर दिन बितैत अछि तँ जटिन कहैत छथि जे गहना किएक नहि बनबाए रहल छी हमरा लेल, आर बहन्ना करब तँ हम सोनारक घर चलि जाएब।
जटिन ततेक खरचा करबैत छन्हि जे जटाक हाथी तक बिकाऽ जाइत छन्हि आऽ हाथीक सिकड़ि मात्र बचल रहि जाइत छन्हि।
जटिन कहैत छथि जे हमरा नैहर जएबाक अछि, तँ जटा कहैत छथि जे धानक फसिल तैयार अछि, तकरा काटि कए जाऊ। जटिन नहि मानैत छथि कहैत छथि जे एहि बेर जे हम जाएब तँ घुरि कए नहि आएब। मुदा सौतिनक गप सुनि कए डेराए जाइत छथि। बीचमे स्वांग जेना कोनो रोगीक इलाज आदि सेहो होइत रहैत अछि।
जट मोरंग बिदा भए जाइत छथि कमाए। जटिनकेँ सोनार प्रलोभन दैत छन्हि गहनाक, मुदा जटिन जटाक सुन्दरताक वर्णन करैत छथि।
फेर जटा घुरि अबैत अछि। एक दिन दुनू गोटेमे कोनो गप लऽ कए झगड़ा भए जाइत छन्हि। जट छौँकीसँ जटिनकेँ छूबि दैत छथि। जटिन रूसि कए घर छोड़ि दैत छथि। जटा गोपी, मनिहारिन आऽ आन-आन रूप धरि ताकैत छथि हुनका। मुदा जटाक घरमे झोल-मकड़ा भरि जाइत छन्हि आऽ अंगनामे दूभि उगि जाइत छन्हि। तखन जटिन हुनका
लग आबि जाइत छथि। फेर स्त्रीगण लोकनि बेंगकेँ एकटा खद्धा खुनि कए ओहिमे दए दैत छथि आऽ ऊपरसँ ओकरा कूटैत छथि आऽ मरल बेंगकेँ झगराहि स्त्रीक दरबज्जपर फेकि अबैत छथि। ओऽ स्त्री भोरमे मरल बेंगकेँ देखला उत्तर जतेक गारि पढ़ैत छथि, ततेक बेशी बरखा होइत अछि।
13.बत्तू
एकटा बकड़ी छलि। ओकरा एकटा बच्चा भेलैक। मुदा ओऽ छागर मात्र ४ मासक छल आकि दुर्गापूजा आबि गेल। दुर्गापूजामे छागरक बलि देबाक कियो कबुला केने छलाह। से बकड़ीक मालिकक लग आबि छागरक दाम-दीगर केलन्हि। संगमे पाइ नहि अनने छलाह से अगिला दिन पाइ अनबाक आऽ चागर लए जएबाक गप कए चलि गेलाह। बकड़ी ई सभ सुनैत छलि ओऽ अपन बच्चाकेँ कहलन्हि जे भागि जाऊ जंगल दिस नहि तँ ई मलिकबा काल्हि अहाँकेँ बेचि देत आऽ किननहार दुर्गापूजामे अहाँक बलि दए देत। छागर राता-राती जंगल भागि गेल। २-३ साल ओऽ जंगलमे बितेलक, मोट-सोट बत्तू भए गेल, पैघ दाढ़ी आऽ सिंघ भए गेलैक ओकरा। एक दिन घुमैत-घुमैत ओऽ दोसर जंगलमे चलि गेल। ओतए एकटा बाघ छल, बत्तू बाघकेँ देखि कए घबड़ा गेल। बाघ सेहो एहन जानवर नहि देखने छल, से ओऽ अपने डरायल छल। ओऽ पुछलक-
नामी नामी दाढ़ी मोंछ भकुला,
कहू कतएसँ अबैत छी, नञि तँ देव ठकुरा।
बत्तू कहलक-
अर्चुन्नी खेलहुँ गरचुन्नी खेलहुँ, सिंह खेलहुँ सात।
आऽ जहिया दस बाघ नञि होए, तहिया परहुँ ठक दए उपास।
ई सुनि बाघ पड़ाएल। मुदा रस्तामे नढिया सियार ओकरा भेटलैक आऽ कहलकैक जे अहाँ अनेरे डरैत छी। चलू आइ तँ नीक मसुआइ होएत। ओऽ तँ बकड़ीक बच्चा अछि। बाघ डराएल छल से ओऽ सियारक पैरमे पैर बान्हि ओतए जएबा लेल तैयार भए गेल। आब बत्तू जे दुनूकेँ अबैत देखलक तँ बुझि गेल जे ई सियरबाक काज अछि। मुदा ओऽ बुद्धिसँ काज लेलक। कहलक-
“ऐँ हौ, तोरा दू टा बाघ आनए ले कहलियहु आऽ तोँ एकेटा अनलह”।
ई सुनैत देरी बाघ भागल आऽ सियरबा घिसिआइत मरि गेल।
14.भाट-भाटिन
एकटा छल भाट आऽ एकटा छलि भाटिन।
भाटिन एकटा मणिधारी गहुमनसँ प्रेम करैत छलि। ओऽ साँप लेल नीक निकुत बनबैत छलि आऽ भाटकेँ बसिया-खोसिया दैत चलि। भाट दुबर-पातर होइत गेल। मुदा भाटिन ओकरा जिबए नहि दए चाहैत छलि से ओऽ साँपकेँ कहलक भाटकेँ डसि लए लेल।
आब साँप भाटकेँ काटए लेल ताकिमे रहए लागल। एक दिन जखन भाट धारमे पएर धोबए लेल पनही खोलि कए रखलक तखने साँप ओकर पनहीमे नुका गेल। भाट आएल आऽ पहिरबाक पहिने पनही झारलक तँ ओऽ साँप खसि पड़ल। भाट पनहीसँ मारि-मारि कए साँपक जान लऽ लेलक आऽ ओकरा मारि कए वरक गाछपर लटका देलक।
भाट जखन गामपर पहुँचल तखन ओऽ अपन कनियाँकेँ सभटा खिस्सा सुनेलक। आब भाटिनक तँ प्राण सुखा गेलैक। ओऽ भाटक संग वरक गाछ लग गेल आऽ अपन प्रेमी साँपकेँ मरल देखि कए बेहोश भऽ गेल। भाट ओकरा गामपर अनलक। भाटिन दुखी भऽ असगरे वरक गाछपरसँ साँप उतारि ओकरा नौ टुकड़ा कए घर आनि लेलक। भाटिन साँपक चारि टा टुकड़ी चारू खाटक पाइसक नीचाँ, एकटा मचियाक नीचाँ, एकटा तेलमे, एकटा नूनमे, एकटा डाँरमे आऽ एकटा खोपामे राखि लेलक। फेर भाटकेँ कहलक जे खाट, मचिया, नून-तेल, डाँर आऽ खोपामे की अछि से बता नहि तँ भकसी झोका कए मारबौक। भाट नहि बता सकल आऽ ओऽ कहलक जे मरबाऽ सँ पहिने ओऽ बहिनसँ भेँट करए चाहैत अछि आऽ ताहि लेल दू दिनुका मोहलत ओकरा चाही। भाट अपन बहिन लग गेल तँ ओऽ अपन भाइक औरदा जोद्इ रहल छलि। सभ गप जखन ओकरा पता चललैक तखन ओऽ कहलक जे ओहो संग चलत ओकर। रस्तामे एकटा धर्मशालामे रातिमे दुनू भाइ-बहिन रुकल, मुदा बहिन चिन्ते सुति नहि सकल। तखने धर्मशालाक सभटा दीआ एक ठाम आबि कए गप करए लागल। भाटक बहिनक कोठलीक दीआ कहलक जे भाटिन अपन वर भाटकेँ मारए चाहैत अछि आऽ ओऽ जे फुसियाहीक प्रहेलिका बनेने अछि, से ओकर प्रेमी मरल गहुमनकेँ ओऽ टुकड़ी कए ठाम-ठाम राखि देने अछि आऽ तकरे प्रहेलिका बना देने अछि। आब भोरमे जखन दुनू भाइ बहिन गामपर पहुँचलि तँ बहिन अपन भौजीकेँ कहलक जे ओऽ सेहो प्रहेलिका सुनए चाहैत अछि। भाटिन कहलक जे जौँ ओऽ प्रहेलिका नञि बुझि सकल तखन ओकरो भकसी झोँका कऽ ओऽ मारि देत। तखन ननदि कहलक जे यदि ओऽ प्रहेलिकाक उत्तर दए देत तखन भौजीकेँ भकसी झोका कए मारि देत। आब जखने भाटिन प्रहेलिका कहलक तखने बहिन सभटा टुकड़ी निकालि-निकालि कऽ सोझाँ राखि देलक आऽ भौजीकेँ भकसी झोका कऽ मारि देलक।
15.गांगोदेवीक भगता
गांगोदेवी मलाहिन छलीह। एक दिन हुनकर साँय, अपन भाय आऽ पिताक संग माछ मारए लेल गेलाह। साओनक मेला चलि रहल छलैक आऽ मिथिलामे साओनमे माँ खाइ आकि बेचएपर तँ कोनो मनाही छैक नहि। गांगोदेवीक वर सोचलन्हि जे आइ माछ मारि हाटमे बेचब आऽ साओनक मेलासँ गांगो लेल चूड़ी-लहठी आनब।
धारमे तीनू गोटे जाल फेकलन्हि सरैया पाथलन्हि मुदा बेरू पहर धरि डोका, हराशंख आऽ सतुआ मात्र हाथ अएलन्हि। आब गांगोक वर कनियाँक नाम लए जाल फेकि कहलन्हि जे ई अन्तिम बेर छी गांगो। एहि बेर जे माँछ नहि आएल तँ हमरा क्षमा करब। आब भेल ई जे एहि बेर जाल माँछसँ भरि गेल। जाल घिंचने नहि घिंचाए। सभटा माँछ बेचि कए गांगो लेल लहठी-चूड़ीक संग नूआ सेहो कीनल गेल।
अगिला दिन गांगोक वर गांगोक नाम लए जाल फेंकलन्हि तँ फेर हुनकर जाल माँछसँ भरि गेलन्हि मुदा हुनकर भाइ आऽ बाबूक हिस्सा वैह डोका-काँकड़ु अएलन्हि। ओऽ लोकनि खोधिया कए एकर रहस्य बूझि गेलाह फेर ई रहस्य सौँसे मिथिलाक मलाह लोकनिक बीच पसरि गेल। गांगोदेवीक भगता एखनो मिथिलाक मलाह भैया लोकनिमे प्रचलित अछि। सभ जाल फेंकबासँ पहिने गांगोक स्मरण करैत छथि।
16.बड़ सख सार पाओल तुअ तीरे
मिथिलाक राजाक दरबारमे रहथि बोधि कायस्थ। राजा दरमाहा देथिन्ह ताहिसँ गुजर बसर होइत छलन्हि बोधि कायस्थक। दोसाराक प्रति हिंसा, दोसरक स्त्री वा धनक लालसा एहि सभसँ भरि जन्म दूर रहलाह बोधि कायस्थ। आजीविकासँ अतिरिक्त जे राशि भेटन्हि से दान-पुण्यमे खरचा भऽ जाइत छलन्हि। भोलाबाबाक भक्त छलाह।
जेना सभकेँ बुढ़ापा अबैत छैक तहिना बोधि कायस्थक मृत्यु सेहो हुनकर निकट अएलन्हि आऽ ओऽ घर-द्वार छोड़ि गंगा-लाभ करबाक लेल घरसँ निकलि गेलाह। जखन गंगा धार अदहा कोसपर छलीह तखन परीक्षाक लेल बोधि कायस्थ गंगाकेँ सम्बोधित कए अपनाकेँ पवित्र करबाक अनुरोध कएलन्हि। गंगा माय तट तोड़ि आबि बोधि कायस्थकेँ अपनामे समाहित कएलन्हि। बोधि कायस्थकेँ सोझे स्वर्ग भेटलन्हि।
बोधि कायस्थ विद्यापतिसँ पूर्व भेल छलाह कारण ई घटना विद्यापति रचित संस्कृत ग्रंथ पुरुष-परीक्षामे वर्णित अछि। फेर विद्यापति अपन मैथिली पद बड़ सुख सार पाओल तुअ तीरे लिखलन्हि- आऽ बोधि-कायस्थ जेकाँ गंगा लाभ कएलन्हि।
17.छेछन
डोम जातिक लोकदेवता छेछन महराज बड्ड बलगर छलाह। मुदा हुनकर संगी साथी सभ कहलकन्हि जे जखन ओ सभ सहिदापुर गेल छलाह, बाँसक टोकरी आऽ पटिया सभ बेचबाक लेल तखन ओतुक्का डोम सरदार मानिक चन्दक वीरता देखलन्हि। ओ एकटा अखराहा बनेने रहथि आऽ ओतए एकटा पैघ सन डंका राखल रहय। जे ओहि डंकापर छोट करैत छल ओकरा मानिकचन्दक पोसुआ सुग्गर, जकर नाम चटिया छल तकरासँ लड़ए पड़ैत छलैक। मानिकचन्द प्रण कएने रहथि कि जे क्यो चटियासँ जीत जाएत से मानिकचन्दसँ लड़बाक योग्य होएत आऽ जे मानिकचन्दकेँ हराएत से मानिकचन्दक बहिन पनमासँ विवाहक अधिकारी होयत। मुदा ई मौका आइ धरि नहि आएल रहए जे क्यो चटियाकेँ हराऽ कए मानिकचन्दसँ लड़ि सकितय।
दिन बितैत गेल आऽ एक दिन अपन पाँच पसेरीक कत्ता लए छेछन महराज सहिदापुर दिश विदा भेलाह। डंकापर चोट करबासँ पहिने छेछन महराज एकटा बुढ़ीसँ आगि माँगलन्हि आऽ अपन चिलममे आगि आऽ मेदनीफूल भरि सभटा पीबि गेलाह आऽ झुमैत डंकापर चोट कए देलन्हि। मानिकचन्द छेछनकेँ देखलन्हि आऽ चटियाकेँ शोर केलन्हि। चटिया दौगि कए आयल मुदा छेछनकेँ देखि पड़ा गेल। तखन पनमा आऽ मानिकचन्द ओकरा ललकारा देलन्हि तँ चटिया दौगि कय छेछनपर झपटल मुदा छेछन ओकर दुनू पएर पकड़ि चीरि देलखिन्ह। फेर मनिकचन्द आऽ छेछनमे दंगल भेल आऽ छेछन मानिकचन्दकेँ बजारि देलन्हि। तखन खुशी-खुशी मानिकचन्द पनमाक बियाह छेछनक संग करेलन्हि।
दिन बितैत गेल आऽ आब छेछन दोसराक बसबिट्टीसँ बाँस काटए लगलाह। एहिना एक बेर यादवक लोकदेवता कृष्णारामक बसबिट्टीसँ ओऽ बहुत रास बाँस काटि लेलन्हि। कृष्णाराम अपन सुबरन हाथीपर चढ़ि अएलाह आऽ आमक कलममे छेछनकेँ पनमा संग सुतल देखलन्हि। सुबरन पाँच पसेरीक कत्ताकेँ सूढ़सँ उठेलक आऽ छेछनक गरदनिपर राखि देलक आऽ अपन भरिगर पएर कत्तापर राखि देलक।
18.गरीबन बाबा
कमला कातक उधरा गाममे तीनटा संगी रहथि। पहिने गामे-गामे अखराहा रहए, ओतए ई तीनू संगी कुश्ती लड़थि आऽ पहलमानी करथि। बरहम ठाकुर रहथि ब्राह्मण, घासी रहथि यादव आऽ गरीबन रहथि धोबि। अखराहा लग कमला माइक पीड़ी छल। एक बेर गरीबनक पएर ओहि पीड़ीमे लागि गेलन्हि, जाहिसँ कमला मैय्या तमसा गेलीह आऽ इन्द्रक दरबारसँ एकटा बाघिन अनलन्हि आऽ ओकरासँ अखराहामे गरीबनक युद्ध भेल। गरीबन मारल गेलाह। गरीबनकेँ कमला धारमे फेंकि देल गेलन्हि आऽ हुनकर लहाश एकटा धोबिया घाटपर कपड़ा साफ करैत एकटा धोबि लग पहुँचल। हुनका कपड़ा साफ करएमे दिक्कत भेलन्हि से ओऽ लहाशकेँ सहटारि कए दोसर दिस बहा देलन्हि।
एम्हर गरीबनक कनियाँ गरीबनक मुइलाक समाचार सुनि दुखित मोने आर्तनाद कए भगवानकेँ सुमिरलन्हि। आब भगवानक कृपासँ गरीबनक आत्मा एक गोटेक शरीरमे पैसि गेल आऽ ओऽ भगता खेलाए लागल। भगता कहलन्हि जे एक गोटे धोबि हुनकर अपमान केलन्हि से ओऽ शाप दैत छथिन्ह जे सभ धोबि मिलि हुनकर लहाशकेँ कमला धारसँ निकालि कए दाह-संस्कार करथि नहि तँ धोबि सभक भट्ठीमे कपड़ा जरि जाएत। सभ गोटे ई सुनि धारमे कूदि लहाशकेँ निकालि दाह संस्कार केलन्हि। तकर बादसँ गरीबन बाबा भट्ठीक कपड़ाक रक्षा करैत आएल छथि।
19.लालमैनबाबा
नौहट्टामे दू टा संगी रहथि मनसाराम आऽ लालमैन बाबा। दुनू गोटे चमार जातिक रहथि आऽ संगे-संगे महीस चरबथि। ओहि समयमे नौहट्टामे बड्ड पैघ जंगल रहए, ओतहि एक दिन लालमैनक महीसकेँ बाघिनिया घेरि लेलकन्हि। लालमैन महीसकेँ बचबएमे बाघिनसँ लड़ए तँ लगलाह मुदा स्त्रीजातिक बाघिनपर अपन सम्पूर्ण शक्तिक प्रयोग नहि केलन्हि आऽ मारल गेलाह। मनसारामकेँ ओऽ मरैत-मरैत कहलन्हि जे मुइलाक बाद हुनकर दाह संस्कार नीकसँ कएल जाइन्हि। मुदा मनसाराम गामपर ककरो नहि ई गप कहलन्हि। एहिसँ लालमैन बाबाकेँ बड्ड तामस चढ़लन्हि आऽ ओऽ मनसारामकेँ बका कऽ मारि देलन्हि। फेर सभ गोटे मिलि कए लालमैन बबाक दाह संस्कार कएलन्हि आऽ हुनकर भगता मानल गेल, एखनो ओऽ भगताक देहमे पैसि मनता पूरा करैत छथि।
मिथिला राज्यमे भयंकर सुखाड़ पड़ल। राजा ढ़ोलहो पिटबा देलन्हि, जे जे क्यो एकर तोड़ बताओत ओकरा पुरस्कार भेटत।
एकटा विशालकाय बाबा दस टा ठोप कएने राजाक दरबारमे ई कहैत अएलाह जे ओऽ सय वर्ष हिमालयमे तपस्या कएने छथि आऽ यज्ञसँ वर्षा कराऽ सकैत छथि। साँझमे हुनका स्थान आऽ सामग्री भेटि गेलन्हि। गोनू झा कतहु पहुनाइ करबाक लेल गेल रहथि। जखन साँझमे घुरलाह तखन कनिञाक मुँहसँ सभटा गप सुनि आश्चर्यचकित हुनका दर्शनार्थ विदा भेलाह।
एम्हर भोर भेलासँ पहिनहि सौँसे सोर भए गेल जे एकटा बीस ठोप बाबा सेहो पधारि चुकल छथि।
आब दस ठोप बाबाक भेँट हुनकासँ भेलन्हि तँ ओऽ कहलन्हि “अहाँ बीस ठोप बाबा छी तँ हम श्री श्री १०८ बीस ठोप बाबा छी। कहू अहाँ कोन विधिये वर्षा कराएब”।
“हम एकटा बाँस रखने छी जकरासँ मेघकेँ खोँचारब आऽ वर्षा होएत”।
“ओतेक टाक बाँस रखैत छी कतए”।
“अहाँ एहन ढोंगी साधुक मुँहमे”।
आब ओऽ दस ठोप बाबा शौचक बहन्ना कए विदा भेला।
“औऽ। अपन खराम आऽ कमण्डल तँ लए जाऊ”। मुदा ओऽ तँ भागल आऽ लोक सभ पछोड़ कए ओकर दाढ़ी पकरि घीचए चाहलक। मुदा ओऽ दाढ़ी छल नकली आऽ ताहि लेल ओऽ नोचा गेल। आऽ ओऽ ढ़ोंगी मौका पाबि भागि गेल। तखन गोनू झा सेहो अपन मोछ दाढ़ी हटा कए अपन रूपमे आबि गेलाह। राजा हुनकर चतुरताक सम्मान कएलन्हि।


text:
------------------------------
हम दू मास सँ बड्ड जोर दुखित छलहुँ तैं चिट्ठी नहि दऽ सकलौं । अहाँ लिखैत छी जे बंगट बहुकें लऽकऽ कलकत्ता गेलाह । से आइकाल्हिक बेटा-पुतहु जेहन नालायक होइत छैक से तँ जानले अछि । हम हुनकाखातिर की-की नहि कयल । कोन तरहें बी.ए. पास करौलिएनि से हमहीं जनैत छी । तकर आब प्रतिफल दऽ रहल छथि । हम तँ ओहि दिन हुनक आस छोड़ल, जहिया ओ हमरा जिबिते मोछ छँटाबऽ लगलाह । सासुक कहबमे पड़ि गोरलग्गीक रूपैया हमरालोकनिकें देखहु नहि देलनि । जँ जनितहुँ जे कनियां अबितहिं एना करतीह तँ हम कथमपि दक्षिणभर विवाह नहि करबितियनि । 1500 गनाकऽ हम पाप कयल, तकर फल भोगि रहल छी । ओहिमेसँ आब पन्द्रहोटा कैंचा नहि रहल । तथापि बेटा बुझैत छथि जे बाबूजी तमघैल गाड़नहि छथि । ओ आब किछुटा नहि देताह आर ने पुतहु अहाँक कहलमे रहतीह । सेवा-सुश्रुषा करितथि । परञ्च ओ अहाँक इच्छाक विरूद्ध बंगटक संग लागलि कलकत्ता गेलीह । ओहिठाम बंगटकें 150 मे अपने खर्च चलब मोश्किल छनि कनियांकें कहाँसँ खुऔथिन । जे हमरालोकनि 30 वर्षमे नहि कएल से ई लोकनि द्विरागमनसँ 3 मासक भीतर कऽ देखौलनि । अस्तु, की करब ? एखन गदहा-पचीसी छनि । जखन लोक होइताह तखन अपने सभटा सुझतनि । भगवान सुमति देथुन । विशेष की लिखू ? कुपुत्रो जायेत क्वचिदपि कुमाता न भवति ।
*****************************

seg_langs: unk mai_Deva unk


text:
देश भर मे स्वतंत्रता दिवस खूब उत्साह...जोश ...उमंग के संग मनाएल गेल. मुदा देश के आजाद भेलाह ओतेक दिन भेलाह के बादो कि अहांके पता अछि जे हाईकोर्ट सं ऊपर अखनो धरि बहस अंग्रेजीए मे होएत अछि. हिंदी मे बहस नहि भेलाह सं लोक के कतेक परेशानी होएत अछि ओ अहां सिर्फ अंदाजे लगा सकैत छी. सभ काज अंग्रेजी मे होए के कारण कई बेर त लोक के फैसला के बारे मे नीक सं पता नहि चलि पाबय छनि आओर वकील साहेब के पास एतेक समय नहि होए छनि जे ओ लोक के नीक सं ओकरा बारे मे बता सकथिन्ह. बस एतेक होएत अछि जे केस हारि गेलह...कि जीत गेलह.
ओना आब हाईकोर्ट मे अंग्रेजी के संग हिंदी मे सेहो बहस होए एहि के लेल मांग उठय लागल अछि. कइटा संस्था सभ आगां आएल अछि. लोक सभ सेहो आवाज उठएलखिन्ह अछि. देश मे मुश्किल सं एक सय मे सं पांच टा लोक नीक सं अंग्रेजी जानैत अछि मुदा सभ काज अंग्रेजी मे भेला के नुकसान एकरा नहि जानए वाला के होएत छनि. सभ काज अंग्रेजी मे होए के कारण कई बेर त लोक के इहो नहि पता चलय छनि जे हुनकर बयान जे लेल गेल अछि ओ नीक सं आ सही सं अंग्रेजी मे लिखल गेल अछि कि नहि ? आ फेर जे अंग्रेजी मे लिखल गेल अछि ओ हुनकर बयान छनि कि नहि ?
कई बेर कम अंग्रेजी जानय वाला लोक सभ सेहो एहि अंग्रेजी के फेर मे फंसि चुकल छथि. अनुवाद के गलती आ फेर समझय के गलती सं आन के तान भ सकैत अछि. भने हम अहां फिल्म मे कतेको बहस होएत देखने छी मुदा असल मे ओना नहि होएत अछि सभ किछ अंग्रेजी मे. एकर नुकसान अंग्रेजी नहि जानए वाला लोक के होए छनि. एहि के देखैत मांग उठय लागल अछि जे बयान के कलमबंद करनाय... फैसला के प्रति देनाय आओर बहस करय के अनुमति हिंदी मे होबाक चाही.
कइटा वकील साहेब सभ के सेहो कहनाय रहय छनि जे हिंदी मे बहस... जिरह होएला सं लोक के संग-संग हुनका सभ के सेहो लाभ होएतन्हि... मामला के निपटारा सेहो तेजी सं भ पाएत... वकील सभ के कार्यक्षमता सेहो बढ़त. गाम-देहात के लोक के त फायदा होएबे करत. हुनकर सभ के सेहो कहनाय छनि कि भने कानूनी धारा के जिक्र अंग्रेजी मे होए मुदा बयान लिखबाबय के... दर्ज कराबय के काज... आवेदन करय के काज हिंदी मे होए... बहस हिंदी मे होए... एकरे संग जे फैसला आबय ओकर प्रति हिंदी मे सेहो दबय के इंतजाम...व्यवस्था होबाक चाही.
आश्चर्य होएत अछि जे आजादी के ओतेक दिन भेलाह के बादहुं ई आई धरि किएक नहि भेल ? आम लोक के भाषा मे काम-काज किएक नहि भs रहल अछि ? हिंदी के लेल आंदोलन चलाबय वाला लोक सभ कि करैत छलाह अखन धरि ? कि हिंदी के नाम पर तमाम तरहक जे संस्था... संगठन अछि ओ केवल पाए के लेल बनल अछि... सरकारी सहायता पाबय के लेल बनल अछि ? हिंदी के नुकसान के लेल हिंदी के संस्था सभ के सेहो कम जिम्मेदार नहि मानल जा सकैत अछि. ई सभ हिन्दुस्ताने मे संभव अछि ! किछ अहुं कहिऔ...


text:
मैथिली
टेलीफिल्मके लेल साक्षात्कार
मैथिलीके आम जनता तक पहुंचाबय आ ओकरा समृद्ध
बनाबयके उद्देश्य सं डीडी वन पर प्रसारित होमय वला मैथिली टेलीफिल्मके लेल
बुधवारके कलाकारक साक्षात्कार लेल गेल ।
मिथिलाक महत्वपूण अंग सहरसाक प्रताप चौक
स्थित स्वाति फॉउडेंशनक परिसरमें मिथिला दर्शन मीडिया प्राइवेट लिमीटेडके बैनर
अधीन बनय बला तीनटा लघु फिल्मके लेल सहरसा, सुपौल आ मधेपुरा के कलाकार आ रंगकर्मी
एहि साक्षात्कारमें भाग लेयलथि।
कलाकारक साक्षात्कार
लेबय लेल आयल मिथिला दर्शन मीडियाक वाणिज्य प्रबंधक संजीव पांडेय आ चंदन कुमार झा
जनतब देलनि जे मिथिलांचल क्षेत्रक सभटा जिलामे कलाकारक ऑडिशनके बाद दूरदर्शनके लेल
पहिल लघु फिल्म " पैठ" जकर कथाकार कुमार पवन, दोसर
लघु फिल्म " टोपरी", जकर कथाकार शैलेंद्र आनंद छैथ।
तेसर लघु फिल्म "फोकटिया"क
कथाकार अमरनाथ छैथ। एहि तीनों फिल्मक कथा एवं पटकथा मैथिली रंगमंचके प्रसिद्ध
निर्देशक कुणाल द्वारा कयल गेल अछि जकर निर्देशनो कुणालजी द्वारा कयल जायत ।
एहि अवसर पर पंचकोसीक रंगकर्मी व नाट्य
निर्देशक अमित कुमार जय जय, रूपम श्री, इप्टाके
वरिष्ठ रंगकर्मी व निर्देशक राजन कुमार द्वारा साक्षात्कारके सफल बनाबयमें सराहनीय
योगदान देल देल गेल।